url: =Ei Zomite’ ading ngaihsut huai thukhat ~ Bishop Lian Khen :: ZOMI DAILY\nposted on 1 August 2016 at 3:50 am Lomkholna: Article, BishopLiankhen\nEi Zomite’ ading, ngaihsut huai thu khat, ei leh ei mi ban ih kisak hang, UNDP te leh Kumpi Sipuazi leh Amyota Khantona lam lente hong muh dan cih article kong puak kawmin, kei muhdan khat zong a tomno khat in a nuai a bang in hong pula nuam ing.\nEi mite pen in, ih leitung nuntakna hamsa salua deuh a hiam maw, kha mi cihma ki om in, van ah hingtang in len kisawm phial ta maw hi. Gilkial daangtak leh zawn leh ngau na ih sa mahmah a, ahih hang, nezo dawnzo pian in, ih gil hong vah sunsun leh Pasian cih thadah ei mau min nangawn ki mangngilh thei hi. Nei pian in, zu leh sa nezo in nuam sa pian leng, gawl bembem, kamdimtakin Halleiluia, Praise the Lord ki ci zaizai in, Vantung gam malep dan khat in ki om phiupheu thei hi. Zawn puak nop kisa mahmah in, pilna leh hauhna ki puak siam zo nailo, kipai siam zo nai kei deuh leh kilawm kasa hi.\nEi mite pen, annek tui dawn, sum leh paai bek tham lo, pilna ciimna, upna, thu khualna, cihtakna, ki-itnate ah zong zawng khal lai, picing zo nai peuhmah lo hihang.\nEi Zomite lah ah, ih hai, lai theihlo, laitan neihlo, ih pilna neihlo pen na a sa, a awlmawh mahmah alaitang na venven pen mi kitam pha nai lo hi. Tua ahih man in,lai thei khempeuh mipil ahih lo hang, mi pil khempeuh pen pilna nei vive ahih lam tel in, pilna lo tawh mui kibun zolo ding, gual tung kituang zolo ding cih thei ni! Tua bang lungsim ih neih khit tek, ei khangthakte in, a maan pha mahmah ih khangno hun sung in, ih sum ih paai neih sunsun te tawh pilna pen tup lian bel in nei a, han ciam tak a pilna ih sin/zon ciang bek in, pilna kuitung, gualzawhna lukhu nelkaaite khu in, pilna ciimna phungpi ahi ih biak Pasian mahmah tawh zingvai nitak vai ih hawm khawp ciang, Zomite bangkua sung khempeuh ah, nuntak gim hong nam pan ding, a bucing khantona in, ih mite’ nuntakna sungah kip tak in zung hong kha thei pan ding hi.\nCitciat in ah: Mel hoihna Topa piak hi napi, mel hoihna tawh mi tampi puk citciat hi. Hauna Topa thupha hi napi, a hau pawl khat Pasian mangngilh lawh citciat hi. Pilna Topa piak hi napin, a pil pawlkhatin Pasian awl mawh lo citciat hi. Za liatna Topa piak hi napi, a za lian pawl khat in Pasian mangngilh citciat hi. Cidamna Topa thupha hi napi, cidam sungin Pasian hehpihna ahihlam kiphawk lo citciat hi ( Pu Lian Za Kam, L.L.B; Advocate; Suang Suang magazine, p.140).\nIh nisim nuntak suangpona ah, pilna tawh thu ngaihsun a, pilna pen pansan kim mahmah khat a ih neih ciang bek in, ih sep ih bawlna leh ih vaihawmnate khempeuh ah, daupai maapai in, lawhcing tak in maa ih tung zo ding a, pil na gahte lungdam maitaai tak in ih lo zo pan ding hi. Tua ciang bek in, ih tuptup, ih deihdeih, ih lung gulh mahmah kumsawtpi a khawm khantonate ih Zogam, ih Zomite nuntakna ah hong tual suak ding a, gualzawhnate paak bang in ih tawi thei pan ding hi. Buh aal khuang e, taai khua vaal ta, ei Zomite gilkial dangtak, zawn leh ngau na sakna pan, ih pilloh, laitheihloh, laitan neihloh, ih hainate phawk siamthei in, pilna deihna lam ah kal khat ih suantoh ding, hun mahmah ta hi. Upna leh pilna tawh khut khat tawi khe khat khai bangin apicing khantohna lam ah.kalsuan diamdiam ni!. Tua hileh, Vantung ah na deihna a kicin mah bangin, leitung ah zong hong kicing ta hen, cih, ih Vantung thungetna hong kicing taktak pan ding hi (cf. Mt. 6:10).\nNisim naisim ih nuntakna leh ih vaite khempeuh ah, pilna tawh gelkhol masa, thuman thutak lampi tawn, upna tawh kal suan in, hanciamna bul let tawn tung zo leng, ih nuntakna hongpi cing in, hong nosuah ding, Zo laukha paallun ding hi.\nSepna bawlna, nopna dahna, nek leh dawnnate ah sem khawm bawl khawm diamdiam; nuam khawm dah khawm, ne khawm dawn khawm liailiai in, ih neih ih lam sunsunte zong, Thang Ho leh Lian Do te mah bangin mimtang phel hawm taangtang phel hawm leng, ih neih ih lamte zong Pasian in thupha hong piak sak ding a, hawm leh zeek hong cing ding, ih lei nunna ah van nunna ma lep in, lungdeih teng lii bang hong cing ding hi.\nNgaitui Von Tawi\nMsgr. Felix ZOHEISA\nPrevious: Portland aa hong nusia ih sanggam tegel vai ~ Pu Thangboi\nNext: Zomi leh kilemkikna thupha ~ CS Khai


timestamp: atn

url: =Malaysia ah African mikhemkhem tetawh akipawl mi 44 kiman ~ ZD :: ZOMI DAILY\nMalaysia ah African mikhemkhem tetawh akipawl mi 44 kiman ~ ZD\nposted on 24 November 2016 at 12:01 am Lomkholna: Malaysia, News, Sawltak, World\nMalaysia, Puchong vengsung ah kumpi thunei te’n nungkalsung in Operasi (Operation) bawl uh a, tuasung panin African gammi mikhemkhem “African Scam” te 44 kimankhia cih NST pan kiza hi. Selangor Commercial Crimes Investigation Department panin makaikhat ii genna ah Operasi pen November 16 ni nitak 11:45pm hun in kipan ci a, Puchong vengsung teng phekkhia uhhi.\nMalaysia kumpi thunei te’n Puchong Entertainment Centre khatpan in mi 36 mankhia uh cihi. Nungkal sungmah in Puchong vengsungpan mahin adang mi 8 matkhiatbeh uhhi.\nAkiman khempeuh pen 44 pha a, tualak ah Nigerian gammi 24 kihel hi. Tuaban ah Malaysia gammi numei 9 leh pasal 1, Nigeria leh Thailand pan numei 3, Filipinas gammi 2, Vietnam gammi 1 leh Indonesia gammi 1 cihgbang in mankhia uhhi. Akiman atamzaw pen kum 20 leh kum 30 gualpawl vive ahi uhhi.\nTua akiman Nigeria gammi tepen Malaysia gamsung ah sangkahding in Student Visa tawh honglut uh hi a, Private College akah uh ahihi. Tuaban ah Malaysia gammi numei tetawh kipawlkhawm uh a, gammi te ii Bank Account zatsak in mi khemkawikawi uhhi.\nPuchong Operasi akibawlna panin hih African te’n mikhemna in azat Laptop 14, Cheque Books 2, Bank laibu leh ATM Card tuamtuam cihbang mankhia uhhi.\nHih mivom tepen Online Social Media tungtawn in mitawh ki meltheihding hanciam mahmah uh a, aki maingap khit uhciang in gamdangpan letsong hongkikhak. Ahi zongin Customs Department ahih keileh Immigration Department ah navan ngahding awkcip hi. Tua sum napiakkeileh na letsong ngahloding hiteh cihbangdan in mi khemkawikawi uhhi.\nTuapan in Malaysia gammi akipawlpih te uhtawh kihosak in, akipawlpih tezong kumpi nasem kineih in nadawng uhhi. Tuabang in sum kikhak saksak uh a, pawlkhat in aneih khempeuh abeilawh dongin na umtakpi mawkthei uhhi.\nRelated: Russia in NATO te’ Missile Defence dalnading koihsawm\nHihbangdan kikhemna pen Malaysia gamsung ah tukum January 2016 pan tuni ciangciang 554 Cases tak phakhin ci a, tuateng khempeuh pen African Scams te gamtatna ahihi. Asumtang in RM20.8 Million valbang khemkhin uhhi. Eizong kidawm mahmah ni. ZD Sawltak #zomidaily\nPrevious: Malaysia gamsung ah Bawngnawi, Kelnawi sialdawn kiphallo\nNext: Christian Hymn te’ tangthu: Ka Hi Bangin\nNaupang Mohammed tangthu (ISIS te pattah)\nPaikhiatna ~ Laitai\nMizogam Dongtuakvai tawh khualzinna pan Report\nSingapore ah Kawlgammi innteeng khat kumkhat sungbang khasum kipialo


url: =Kawlpi 2007 Etkikna ~ Zam Thuam :: ZOMI DAILY\nposted on 28 September 2017 at 7:45 am Lomkholna: News, Zamthuam, Zomi\nIhmut theihloh teng tawh ngaihsutna te tuma kum 10 lai hong tungkik hi. Mite ading sut tak ta kei leh kei ading manggilh theihloh nite hong suak ta hi. Diary sungah ciapteh theih a omlo online zat lah tangzai nailo a hihman lungsim sung a cian lai teng bek mah a cian hong suak hi.\n2007 kum pen Siamsin Kipawlna tawh a kizom Kawlpi Technological University a kah sangnaupang ka hihna tawh a lamdang kum khat ahihna ka highlight nuam hi. A masapen Siamsin Seminar a kibawl khit lian ciang 2007 laisin kum hong kipan hi.\n1. 2007 sang hon zawh a sawtlo in ferry kicinlohna hangin Technology sangnaupangte in kampaulo daitak in lungphona kinei hi. Mi 300 kim pha hi.\n2. Feb 20 in Kalay University main sangpi ah Zomi Nam Ni ( Chin National Day) hong kibawlsaklo ahih manin Htooma Technological sangah kibawl a Zomi sangnaupang sung a lok movement khat hong suak hi.\n3. August kha kim pan in sang naupang sung ah hehna leh launa tawh kidim thu zaksakna le thu kikupna hong khauh pai hi. Radio kilim ngaih mahmah hi.\n4. September sung a kibawl den Buda siampu te Kawlpi khuasung vak na pan 24 ni in sang naupang sung hong lawh hi. Sang naupang le Siampu, mipi tul 10 val Kawlpi lampi tung ah lung kipho hi. September 25 ni in kizom beh hi. Tuani lungpho hun a man ciang hong kikhensak hi.\n5. Sep 30 ni in Kawlpi sung khatvei lungpho ding ci a sangnaupang teng ka kizot sim uh leh Township pan thunei te in tua ni in sang naupang bup ciah sak hi. Lungleng tak in inn ka ciah uh hi.\n6.October kha sung in sanginn ah hong kisam hi. Hawl khiat ngah sangnaupang khat hong om a a dang teng warning tawh sang kizom thei hi. Lungpho na hun sung a lim makaih pian teng Kawlpi nusia in themvei gal kitai hi.\n7. November 1 ni in TU in laivuanna nei thei kik hi. Laivuan a man lian leh Zomi Siamsin sung pan pasal 5 UG, PD le Democracy , Human Right te a sin ding in gampua kiguk pai hi.\nRelated: Innteek lungsim ~ Zam Thuam\n8. Kum beima in mi 4 ka tungkik uh hi. Makai khat hong nung tun hi. Tentan kah beh ahih man ahi hi.\nKei zong kumbei ni in ka khankhiatna ka khua ka tungkik hi. Asau in hun le tha i ngah ciang gelh beh ni.\nLunglen sutkik leng……\nPrevious: Tulaai Leitung thuthang tuamtuam te Updates (Sep 27)\nNext: Malaysia gamsung aom numei bekbek aomna biakna sanginn khat meikang


url: =Daniel 8 | Siantongluan.net\nBelshazzar kumpi a suahzawh a kum thumna kumin keimah Daniel in a nihveina maang ka mu hi.\nKa maangmuhna-ah thakhatin Elam gamsunga om Susa khuapi kulh sungah a omin ka kingaihsun a, Ulai gun gei-ah ka ding hi.\nKa khuadaktoh leh gun gei-ah tuutal khat a dingin a om ka mu hi. Amah in a sau mahmah ki nih nei a, a ki po nunung pen a po masa sangin a sauzaw hi.\nTua tuutal in a ki tawh nitumna lam, saklam, leh khanglam a si kawikawi ka mu hi. Ama ut bangin kiphasakin gamta ahih manin amah a khozo ding leh a thahatna pan a suaktazo ding ganhing khat beek a om kei hi.\nA bangci hi ding hiam, ci-in ngaihsun theiloin ka om laitakin nitumna lam panin keeltal khat a hong tai veva hi. Hat lua mahmah ahih manin a khe in lei a sukha kei hi. A mitte gel kikalah a tuampian ki lamdang khat a nei hi.\nKi nih a nei gun gei-a a ding ka muh tuutal kiang a hong phak ciangin a thaneih zahin a si hi.\nHehlua mahmah ahih manin tua tuutal laigawp a, a kite gel a suktansak hi. Tuutal in nang zolo ahih manin lei kidenna a, a huhzo ding kuamah a om kei hi.\nTua keeltal a thahatna hong khangto semsem a, ahih hangin a thahat pen laitakin a ki a kitan hi. Tua a ki pona munah a lamdang ki li hong poto kik a, mun tuamtuam a kawk hi.\nTua ki lite lak pan khat tungah ki neu dang khat hong po a, khanglam, nisuahna lam, leh Thuciamna Gam lamah a vangliatna a lak hi.\nVantung galkapte nangawn a dozo zah dong dingin a thahatna hong khangto a, aksi pawlkhatte leitungah lawnkhia-in, a tuancilgawp hi.\nAmah in vantung galkap kumpipa nangawn do-in, ama tunga kipia tawntung biakpiaknate na-ngawn khawlsakin, biakinnpi biaknate a beisak hi.\nNisim biakpiaknate-ah mawhna dim a, biakna man pen leilakah a kipaikhia hi. A sepna peuhpeuhah tua ki thahat mahmah hi.\nVantung mi khat in adang vantung mi khat kiangah thu a dot ka za a, "Hih maangmuhna bang tanvei sawt ding a, a muhdahhuai mawhna in nisim biakpiakna bang tanvei khaktan ding ahi hiam? Vantung galkapte leh biakinnpi bang tanvei kituancil ding ahi hiam?" a ci hi.\nAmah in, "Zingsang leh nitak biakpiakna tul nih leh zathum vei a cin khit ciangin biakinnpi kipuahkik ding hi," a ci hi.\nKeimah Daniel in maangmuhna a khatna thei nuamin ka hanciam hi. Thakhat thu-in mihing mel tawh a kibang khat ka mai-ah a hong ding hi.\nUlai gungal panin mihing aw khat hong ging a, "Gabriel aw, a muh nate ama kiangah a khiatna hilh in," a cihna ka za hi.\nGabriel hong pai-in ka kiangah hong ding a, laulua mahmah ka hih manin leitungah ka puk hi. Amah in, "Leitung mi aw, a khiatna thei in. Maangmuhna pen hun beina ding lahna ahi hi," ci-in ka kiangah a hong gen hi.\nAmah in thu a hong gen laitakin sibupin leilakah ka tuk hi. Ahih hangin amah in hong domto-in a hong dingsak hi.\nAmah in, "Pasian hehna hangin thupiang dingte ka hong lak ding hi. Na maangmuh pen hun beina ding lahna ahi hi.\nNa muh ki nih a nei tuutal pen Media leh Persia gam kumpite a cihnopna ahi hi.\nKeeltal pen Grik kumpi gam hi a, a mit kikala a po ki pen kumpi masa pen a cihnopna ahi hi.\nKi po masa pen a kitan khit ciangin a nunga hong po ki lite pen tua gam panin kumpi gam li hong piang ding a cihnopna ahi hi. Ahih hangin tua gamte ahih leh a masa pen kumpi gam zahin a thahat kei ding uh hi.\n"Tua kumpi gamte a bei ding hun a nai ciangin gilo lua mahmah ding uh ahih manin gim a kipia ding hi. Tua ciangin ama thu bek thu a sa, mawhna pawlpawl tawh a kidim, zuauphuah hat kumpi khat a hong om ding hi.\nAmah thahat mahmah ding a, ahih hangin ama thahatna ahi kei ding hi. Amah in a dipkuathuai siatna piangsak ding a, a hihna khempeuhah a thahat mahmah ding hi. Amah in mi thahatte leh Pasian mite a susia ding hi.\nA lungsim daplan lua ahih manin zuauphuah siamna tawh a hih khempeuh a tangtun ding hi. Amah kiliansak lua-in theihkholh lohin mi tampi susia-in, a lianpen kumpite kumpipa nangawn a langpan ding hi. Ahih hangin mihing thahatna kizang loin amah a kisusia ding hi.\nHih zingsang leh nitak biakpiakna maangmuhna thu a hong kihilh telna pen a man ahi hi. Tu-in hih maangmuhna thu a hong tun ding hun sawtpi hi lai ding ahih manin imcip phot in," hong ci hi.\nKeimah Daniel, ni tawmvei sung thazaw gawpin ka ci a na hi. Tua ciangin tho-in ka nasep ngei a semkik dingin kumpi inn-ah ka pai hi. Ka maangmuhna thu thei zolo ka hih manin cihna ding mel theiloin daptakin ka om hi.\nTedim Lai Siangtho / Laibu: Daniel 8


url: =Klang zato aom Canteen ah zusa in anek laitak Video kizaihkha :: ZOMI DAILY\nposted on 19 August 2017 at 10:45 am Lomkholna: Malaysia, News, Sawltak, World\nMalaysia, Klang vengsung aom zato khat ii anzuakna “Buffet Food Counter” tungah zusa khatin ankamteh anek laitak Video kizaihkha citciat in, Social Media ah ki thehzak gawppah hi.\nHih viral video clip hangin Tengku Ampuan Rahimah Hospital (HTAR) aom anzuakna Canteen pen kumpi thunei te’n tawmveisung khakcipsak uh cihi. Klang District Health Office te’n zanni Friday nitaklam 2pm hun akipan Canteen khakcipding thu apiak uh ahihi.\nHTAR director Dr Ding Lay Ming inzong hihvai tawh kisai in Video amuhkhak uhciang in Canteen Operator te thu kipiapah a, amanlang in anzuakna avekin siansuahding thu kipiakhin cihi.\nVideo: Video of rat casually dining at food counter, allegedly at a hospital, goes viral\nTua zusa in anzuakna Buffet Food Counter ah ankamteh anekna Video akizaih pen Second 32 bek sawt hi. Hih Video akikhahkhiatcil in Seremban aom Healthcare Facilities hi acitawh, Penang aom Healthcare Facilities hi acitawh Hospital tuamtuam upmawh kigen ngeingaitek hi.\nAhi zongin Klang aom Tengku Ampuan Rahimah Hospital (HTAR) cihtawh kikhupbawl ahih manin, HTAR director Dr Ding Lay Ming inzong Canteen pen akhakcipsakpah ahihi.\nRelated: Coffee Shop khat ii nektheih zuakte zusa nihin asikgawp laitak Video kizaihkha\nGamkhangto te’n hihbangdan Video kizaih, Photo kizaih in mipi muhdingin aki khahkhia tepen Constructive Feedback in ngaihsunthei uh a, ki puahphatna in neipah uhhi. Ei Zomi te neihsa ansai ahi zongin, Party vai, minamvai nasepna khatpeuh ahi zongin ahoihzawding deihsakna tawh Feedback kipia in, ki kuppihlehlah kiheh pahpahmawk a mate 🙂 Feedback piapia tepen agensiasia in ki ngaihsunmawk. Asem te’n semsemlai uhhi, sinailo uhhi, hong hoihtoto samlodiam kicimaimah a 🙂 Aki seplaitak, ahun aom laitak, Term abeima in deihsakna tawh Feedback akipiate awlmawhlo in, ki puahphat huaite puahphakeileng ahun beileh bang ihlawhdiam?\nDeihsakna tawh Feedback hongkipia te laksiam in, ihki puahtheihleh ki khangto panding hi. Gamkhangto te’n Feedback akipiaklohding patau uh ahih manin, mipi tungpan, Customer te tungpan Feedback ngentangtang uhhi. Zomi te Feedback kipialeh kiheh in, thangpaihlak uh a, ki galneih saneih pahpahmawk theihi. Sawltak #zomidaily\nPrevious: A pasal in phone lennuamlo ahih manin, atapa khailupsawm\nNext: ZAM Thupuak :: 20 August 2017 (Tukhang ading Zomi)


url: =A Kiphawk Khalo Lampi: TEDIM ROAD leh Zomite . Gelh - Dr. Pum Khan Pau, PhD - Laibu Saal\nHome > Thuluui/Articles > A Kiphawk Khalo Lampi: TEDIM ROAD leh Zomite . Gelh - Dr. Pum Khan Pau, PhD\nA Kiphawk Khalo Lampi: TEDIM ROAD leh Zomite . Gelh - Dr. Pum Khan Pau, PhD\nZomite tenna gam nih a kawm lam lianpi Tedim Road (Tiddim Road) pen Zomite bek hilo-in Meiteite, Kalate, Kawlte banah India leh Burma kumpite in zong hong theihpih lampi ahih manin thupi mahmah hi.\nHih lampi pen India gam Manipur state khuapi Phaipi (Imphal) leh Lamka kikawmna lam lianpi ahih manin Meiteite bang in Tedim a khiatna thei kilkello napi’n hoihsa pongin limzat mahmah bilbel uh a, Phai (Imphal) i pai ciangin lampi gei-ah Tiddim Restaurant, Tiddim Fish, Tiddim Studio cih bangin kimu kawikawi hi. Imphal leh Wangoo kikala tai bus khat bang a min Tiddim Express hi dep hi. Tua mah bangin England ah zong Tiddim Press cih bang om hihtuak liang hi. Nidang peka kipan kumpi ciamtehna ah ‘Tedim’ pen ‘Tiddim’ na kici ahih manin tuhun dongin Kawlgam Vaigam ah Tiddim a cici pawl om lai hi. Adiakin Tedim leh Lamka khua om Zomi pawlkhatte in zong amau sai/dawr signboard tungah Tedim sangin Tiddim cih bang zang bilbial lai uh hi. Tuhun Zomite in Tedim Road pen khualzinna leh sumbawlna lampi-in limtakin i zatzat hangin ataktakin hih lampi tawh kisai a kiphawk khalo, adiakin khangthakte in i theihkhak loh thu tampi om ahih manin tua a kimanghilhsa thute phawkkikna ding deihna tawh hih thului a kigelh ahi hi.\nTedim Khua, Tedim Pau\nZomite in khuapi tuamtuam i neihte lakah khat pen Tedim hi. Tedim khua pen tulaitakin Chin State huam sunga om township 12 lakah khat hi-a, kum 2008 census dungzuiin Tedim township nuaiah inn 11,769 leh mimal 91,197 om, ciin ciamteh hi. Nidangin khua neucik ahih hangin Ukpi Kam Hau huna kipan ama tenna leh ukna phualpi ahih mah bangin Tedim khua damdamin khangin minthang hi. Kum 1888-89 kim pawlin Mikang (British) gamkekte in Khamtunggam (Chin Hills, tu-in Chin State kici) hong nawkto-in a tawpna ah i leitang hong luah khit uh ciangin Khamtunggam ukna khen thum kisuaha, tua lakah Tedim phualpi pansanin Tedim-Tonzang gam ki-uk ahih manin Tedim khua pen gamsung vaihawmna tawh kisai-in mun poimawh mahmah hong suak leuleu hi. Tua hun sawngteng mahin American Baptist Missions in zong Khalkha pansanin Khamtungah nasep kipan hi. Kum 1910 in Tedim ah mission phual khat kisat kik a, tua pansanin Joseph Herbert Cope in nasem hi. Zomite ki-ukna phualpi, Mikang Kumpi’ vaihawmna munpi khat leh Missionary-te kiphualna ahi Tedim pen khua thupi leh minthang ahihna tu-a teng banah genbeh kul nawn kei leh kilawm hi.\nAhih hangin genloh theihloh lai khat pen Tedim khua limlim a thupisak tua khua pana hong piangkhia Tedim pau ahi hi. Nidangin Tedim pau cih bang a om loh hangin tu-in Zomite taangkam a suak thei ding zahin hoihin a kideih theihna hang pen J.H.Cope hong deihsakna leh ama nasepna khutma hang ahi hi. Lai Siangtho leh Labute zong Tedim pau mah zangin kipuahtoto ahih manin tua in Tedim pau kipsakin kizelsak hi. Tedim khua, Tedim pau, Tedim Zomi cih pen tuhun ciangin i angtanpih theihna tuate hang hi-a, Tedim ah a piang khalo, a tengkha ngei zong hi beek lo, a paikha leh a mukha ngei kiuhkeuh lote nangawn in zong Tedim a kipulak khak ciangin kisaktheihpihin i omomna ah i kineihsak tanghial theihna atunga thute hang ahi hi.\nTedim cih kammal limlim pen tua zaha na minthang ahih manin ni dangin Mikang kumpi bang in zong Khamtunggama (Chin Hills) teeng Zomite a bawngbawngin a khenna ah Tedim gam ukna nuai-a om Sukte, Kamhau, Sihzang mite a kigawmin Tedim Chin ci-in na ciamteh zaw liang hi. Tua pen mah tudongin India gam Manipur a omte in zang den kha ahih manin tu-in India gam Tedim Zomite kipawlna Tedim Chin Union bang kum sawmnga cing khinta hi.\nTuhun ciangin minam min i zat dan leh i huamsak dan kibanglo ahih manin Zo minam i cihte kua teng taktak hiam cih ngaihsutdan tuamtuam tampi omta hi. Pawlkhat in Zo/Zomi a cih ciangin kumpi in Chin, Kuki, Lushai (Mizo) ci-a a ciamteh minamte cihna hi-a, amau san leh san loh tawh kisai saklo hi. Ahih hangin pawlkhatte adingin Zomi cih pen a pomthei teng bek Zomi hi ziau lel zel hi. Hih atunga Zo/Zomi sandan namnihte ah Tedim kampaute pen a nihtuakin thawl mahmah bilbel hi; a min mahmah kineisakin a ki Zomi sak penpente hizaw liang hi. Ahihzongin kineihsak luatna pen midangte nawlkhinna leh ei leh ei kineusekna hithei kawikawi hi. Hih tawh kisai genbeh huai mahmah taleh i thulu panin pialkha le’ng hoihlo ding ahih ciangin hih ciangah nga phot ni.\nKuateng Zomi hi hiam? cih tawh kisai ngaihsutna tuamtuam a tam hangin, kuate’n Zomi it hiam? kici leh a dawnna hoihpen Zo ngeina, Zo pau, Zo lai, a kem, a ciing, leh a zuunte hi kici thei hi. Gentehna in India gamah Tedim Chin Union kipawlna sunga Zomite in Zo ngeina, Zo lai leh Zo pau zuunin ciing den ahih manin Zomi it hi, cihna hi. ZOLUS, ZOMUS i cihte zong tuamah bang hi. I omna ciat panin eima hihtheihna ciangciang tawh Zo ngeina a ciing, a kem, a zuun leh a zang dente i hih peuh leh Zomi a it i hipah hi. Ahih zongin, Zo ngeina, Zo pau i cihte koite hiam? ci le’ng i dawnna tuamciat kha zel ding ahih manin hih munah zong full stop koih kik phot ni.\nManipur leh Chin Hills\nI gennop pipen ah i lutma-in Tedim Road in a zoptuah gamnihte tawh kisai en lai pak ni. Manipur leh Chin Hills (Khamtunggam) gam kizom ahih mah bangin nidangin lampi kiciantak a om lam gen ding i theihpak loh hangin Zomite leh Meiteite na kikawmlo ngeilo hi. Kumpi ciamtehna ah hih gam nihte pen vanlei-vanzuakna lam sangin gal leh sa kidona hangin kikawmna na om ngei zaw hi. Kum zalom 19 tuung lam, Ukpi Khan Thuam hun lai khawnga kipanin Meiteite in Sukte gal na lau mahmah uh a, Ukpi Kam Hau hun teh Meitei tawh kidona na om zeuhzeuh in hun tamzaw ah Meiteite in lel zel ahih manin Kamhau-Sukte mite pen Meiteite in na kihta mahmah uh hi. Kamhau-Sukte mite khutlum ka thuak den sangin kidopih vet ning ci-in Manipur kumpipa Chandrakirti Singh in galkap 1500 (Kuki mi zong kihel hi) tawh 1857 in Zomite a va sim leh lel lua mahmah ahih manin a galkap leh galvan tampitak mangthanga, amah zong kamphathuaitakin suakta zenzen hi kei leh a kithat ding hilai hi. 1871-72 sungin Mikang kumpi in Lusei gam a sim ciangin Manipur panin zong galkap honkhat kuansak hi. Tua galkapte a ciah lamun Mualpi khua ukpi Pu Go Khaw Thang tawh kituak kha uh a, Pu Go Khaw Thang leh a nungzui pawlkhat na man uh ahih manin tua huna kipan Zomite leh Meiteite kikal kisia semsem hi. Kum 1875 in Sugnu lam panin Meitei kumpi in Zomite na sim kik leuleu hi. Hih munah i tuppipen Tedim lampi ahih manin gal kisimnate a kicingin i kikum kei zaw dinga, ahih hang tu-a teng pan i gen nop zawk pen kumpi ciamtehna ah Zomite leh Meiteite gal leh sa-in na kinei-in tua hangin kikawmna na om zel hi.\nKum 1890 zawh ciangin Manipur leh Chin Hills Mikang kumpi (British) khutnuai ah kila khin tuak hi. Chin Hills pen Burma Chief Commissioner ukna nuaiah kikoih a, tua mah bangin Manipur zong Assam pansan a om Chief Commissioner khutnuai ah kikoih hi. Hih gam nihte kumpi ukna gamkhen khat nuai-ah a om loh hangin a uk kumpi a kibang (Mikang kumpi) ahi hi. Tua ahih manin Manipur leh Chin Hills kizopna lampi a om ding Mikang kumpi adingin a kisam thu ahi hi. A kitheipha ciangah lampi kisial masak pen kum 1891-92 sung hi-a, tua huna kibawl lampi pen gan/sakol vanpua paitheihna ding lampi ahi hi. Tua lampi pen kum 1893-94 sungin Ukpi Hau Cin Khup in puahpha hi, kici hi. Hih thu kitelzaw-in theihbeh nophuai mahmah hi. Tua hun lai-a kibawl lampi in Tedim panin Tonzang, Lenglakot (Sialmong) zui-in Manipur gam Sugnu, Kakching (Meitei gun zui) lam tawnin Phaipi tawh kizom hihtuak zaw ahih manin tuhuna Tedim Road in a zuihna tawh kibang lo hi. Bangbang ahizongin Tedim leh Phaipi kikawmna lampi khat tua hunlai pek panin na om khin cihna hi. Mikang kumpi hong lutma-in zong kikawmna na omlo tuanlo ahih manin koiteng ah lampi om hiam cih kitello hi.\nTedim Road Kibawlna\nLeitung Galpi Masa (1917-1919) sungin Mikang kumpi ukna pan suahtakna dingin kiphinna mun tuamtuamah a om laitakin Zo suante zong Mikang ukna pan suahtakna dingin mun pawlkhatah kiphin uh hi. Manipur ah Zou gal/Kuki gal/Thahdo gal kici-in Zou leh Thahdote in Mikang kumpi do uh a, tua mah bangin Chin Hills ah zong Khalkhate in na do uh hi. Tua hunin Zomite khempeuh in kithutuakin Mikang kumpi langpan lo kha ahih manin kiphinnate lawhcing zolo hi. A pankhop theihlohna uh a hang tampi mah na om zel ahih man hi. Galpi hun sungin kumpi lampan Manipur leh Chin Hills kikal ah a kisam bangin galkap kisawl kawikawi ahih manin tua hunin zong gan/sakol lampi omsate mah kitawn na hihtuak hi.\nTedim Road pen Galpi Nihna hun sunga kibawl ahi hi. Kum 1942 bul lamin Kawlgam ah Japan gal hong tung hi. Tua tawh kituakin Kawlgam panin Mikang kumpi galkap leh India mi nautang tampitak lampi tuamtuam zui-in India gamah kilehkik uh a, Japante in Kawlgam a banbanin la-in Kalemyo dong a lak khit uh ciangin Khamtunggam (Chin Hills) pen Mikang ukna nuai ah om lai hi. kawlpi leh Tamu kikal lampi om khin ahih manin tua hun a galtai a tamzawte Tamu tawnin India ah lut uh hi. Mikang kumpi galkap17th Indian Division zong Kawlgam pan Phaipi (Imphal) a tunkik zawh a sawtlo-in Chin Hills humbit dingin kisawlkik pah hi. Tua hunin Phaipi leh Tedim kikal mataw lampi om nailo ahih manin a manlanga lampi sial ding Mikang kumpi in gelna nei hi. Tua a kisial ding lampi pen Khamtunggam humbitna ding leh galkap, galvan leh nek leh tak nawnna ding bek hilo-in, Japante khut sung pan Kawlgam lakkik na dinga Kawlgam laizang (central Burma) lut theihna ding lampi hoih a suah ding ngimna hipha pen hi. Tamu leh Kawl kikal lampi omsa pen tawnlo-a Kawlgam lut theihna ding deihna ahi hi. Lampi bawl ding ngimna Lieutenant Colonel Towers in September 1942 in hih bangin gen hi: “Bishenpur (17 miles) ah camp ka bawl uh hi. Tua panin Torbung (Lamka panin Km 20 khawng hi) ciang khuasiat khuaphatni-a zat theih ding lampi bawl ding leh Torbung pan Tedim dong mataw tunsuak theihna ding lampi bawl dingin ka hilh hi.”\nTedim Road pen Mikang kumpi’ Sappers leh Pioneers kicite makaihna tawh a kibawl ahi hi. Mun tamzawte bulldozer tawh kinawt ahih hangin Gun tawh Tedim kikal lampi bawlna ah Zomite tampitak kihelin mihing thathang tawh a kito ngekngek ahihi. Tua hun laitakin Japan gal lauhna hangin kuamah lokho gina zong om theilo-in kial leh tak takin mite singnuai gammualah om ahih manin lampi bawl ding vai a om ciangin mitampitak in tua panin sum thalawh thei hi. India galkapte khutnuaiah Zomi nasem bekbek 5000 bang pha thei dingin kituat hi. Kei pute khat (Pu Suan Kam ong nusia khin) zong nasemin kuan kha hihtuaka, amah banga lampi bawla kuankha, tudong a nungta lai zong om kha thei dingin ka lamen hi. Ukpi Pum Za Mang in tuabanga nasem kuan nuam ding mite kaikhawmin ama panpihna tawh Khamtunggam mual leh guam leitawhna, gun lei dawhna khempeuh hun tomcik sungin a kizo thei ahi hi. Pawlkhatte mimala kuan om a, innkuan a kuan zong om hi. Gal hun laitak ahih mah bangin “tua hun laitak na dang khempeuh sangin lampi bawl ki-awlmawhzaw hi; galte tawh kikap ding sangin zong lampi kibuaipih masa zaw hi,” ci-in Towers in gen hi. Hih lampi sialna ah Ukpi Pum Za Mang’ panpihna hanga lungdam kohna leh pahtawina-in Mikang kumpi in King’s Service Medal pia hi. Tua pahtawina pen Ukpi Pum Za Mang in Tonzang innpi ah zu leh sa tawh lawm a, Mikang ulian tampitak zong cial hi, kici hi. Imphal leh Tedim kikal Tedim Road lampi sauna 165 mile (265 km) ahi hi. Lai Siangtho ah Emmaus khua zuatna lampi pen Emmaus Lampi a kicih danin Imphal panin Tedim zuatna lampi zong Tedim Road a kici hilel ngel kha thei napi’n Mikang kumpi in Ukpi Pum Za Mang leh Zomite tha leh zungte pahtawina leh phawkna dinga amau khuapi Tedim min na tamsak zong himawhlo kha dingin ka um hi. Bangbang hi leh, tudongin Kawlgam Vaigam ah Tedim Road mah kicici lel ahih manin hih lampi in Tedim Zomite leh Zo minam bup hong tawisang mahmah hi. Lampi bawlte’ khasum pen vanleng tawh Tedim tualpi ah kikhiat zel a, khatveivei vanleng pana kikhia sumnente kithehzak gawp thei ahih manin sum tampi gamlakah mangthang kici hi.\nTedim Road leh Galpi Nihna\nTedim Road pen galpi nihna hunin Mikangte leh Japante adingin a gallelna mun uh lah hi, galzo-a galte delhna lampi lah hi, si leh nai luangin luang leh ban kiphumna uh, leh dah leh kahna leh gualzo-a otna zong ahi hi. A dahhuai mahmah thu khat pen, 17th Indian Division in Tedim Road lampi a kizawhkhit sawtlo in Japante Khamtungah hong lutpah uh hi. Tua hunin Mikang kumpi in Japante do ding leh amau gamtatna a nawngkaisak dingin Zomi galkap (Chin Levies) phuan khin ahih manin Japante Khamtung hong kahtoh ciangin Zomi galkapte in nakpitakin na do-in na dal uh hi. Tua hi-a, 25 May 1943 ni-a Leisan Mual kidona ah Zomite in Japan galkap tampitak that uh ahih manin tangthu ciamteh tak mahmah suak hi. Tua kidona panin Subedar Khup Za Neng in Kawlgam Galhang Pahtawina BGM (Burma Gallantry Award) ngah hi. Mun tuamtuamah kidona a om kawikawi hangin Japante in damdamin nawkzo veve ahih manin a tawpna ah Mikang kumpi galkapte adingin Phaipi (Imphal) ah nungkik ding cihloh lampi dang om nawnlo hi. Hih munah a kanbeh huai khat pen Zomite lakpan Mikang kumpi deihlohna hanga Japante a huhte thu ahi hi; hih munah bel tualam i kan man kei ding hi.\nMikang kumpi in Khamtunggamah Japante a lelh luatma-in nungkikin Phaipi ah pan lakik nuamzaw uh ahih manin March 1944 in 17th Indian Division nungkik dingin thu kizasak hi. 15 March 1944 in Mikang kumpi galkap khempeuh in Tedim nusia in Tedim Road tawnin nungkik uh hi. Tua hun laitak 17th Indian Division makai ‘Punch’ Cowan adinga hamsa mahmah khat pen galkap 16,000, mataw 2,500, gan/sakol vanpua 3500 Tedim panin thakhata tuahkhiat ding ahi hi. A hamsa zawlai pen Japante in lampi ah na khiang sawnsawn uh a, Tonzang, Sakawng leh Singgial ah kidona nasia mahmah om in galkap tampitak in sihlawh hi. A hun lapin Phaipi pan huhna/nungthuap hong tunglo hi leh 17th Indian Division te sukcimitin om khat thei ding zahin gallel manta uh hihtuak hi. Tua hi-a, galte (Japante) in tua lampi nuamtaka a tot loh ding deihna tawh amau bawlsa lampi leh leite mah amau mah in pawlkhat susia kik pah uh hi.\nTedim Road ah Mikang kumpi galkapte leh Japan galkapte nakpitakin kido ahih manin luang leh ban tampi mangin, mawtaw, tank leh van tuamtuam, kinusia hi. Kum 1986 (kei zong naupang cik hilai) in Tedim Road tawnin ka nute tawh Tedim ka zin lai-un Singgial ah mawtaw kinusia ka mit mahmah tawh ka muhte tu-in a tangthu kankik ding ka hih lam theikhol leng limtakin na vel mah ding hiveng maw, ka ci hi.\n15 April 1944 ni-in 17th Indian Division pan a cianlai teng Phaipi tung khin uh hi. Amau nungah Japante in delhtoto ahih manin Manipur gamsung Torbung leh Bishenpur dongah kidona omtoto hi. Tedim Road a kidonate tua hunlai-a 17th Indian Division nuai-a om 70th Light Field Company ah a sem Ian Grant Lyall in a laibu Burma: The turning point, the Seven Battles on the Tiddim Road which turned the tide of the Burma War” sungah kiciantakin gelh hi. Kum 1944 beikuan lamin Japante gallelin Manipur pan a nungkik uh ciangin tampitak in Tedim Road mah zuikik uh hi. P C Marindin makaih Lushai Brigade in Japante nungdelhin October 17 ni-in Tedim leh Khamtunggam bup amau ukna pan sutkik uh hi. Tedim tawna Manipur a lut Japante 33rd Division pan hi-a, a vekpi’n galkap 25,000 pha uh a, tua lak pan a suakta 4000 khawng bek hi, ciin a uang deuh ciamtehna khat om hi. A sau luat ding lauh manin Indian National Army, Chin Levies leh gal hun sunga Zomite i panlakna tuamtuamte hih mun ah kikhum zolo hi.\nTedim Road leh Zomite Maban\nZomite mailam khantohna ding Tedim Road ah zong a kingakna ciang om hi. Tuhun India kumpi in “Look East Policy” ci-in Southeast Asia (SEA) gamte tawh socio-cultural leh economic lamah kizopna hoihtak neih ding ngimna thupi mahmah neita ahih manin tua tawh kituakin India adinga SEA lutna ding kongvangte lakah mun thum Zo mite tenna tawnin pai hi. Moreh leh Champhai tawna Burma lutna tu ciangciang kihongin hoihtakin a paitheih bangin Tedim Road zong kong vang hoih mahmah hong hih theihna dingin limtakin puahphat kik kisamta hi. India lamah tu dinmunin Phaipi leh Behiang (India gamgi) kikal mawtaw nuamtakin tungin kilehzo lel hi. Kawlgam lamah ci le’ng Tedim leh Cikha ciang mawtaw a tun theih sam hangin tuk leh khal hunin kileh ziahziah cih bang haksa lai hi. A taktakin sumbawlna lam a khanna dingin tuk leh khal hunin Tedim Road ah vanpua-mipua mawtaw a pai theih ziahziah ding kisamta hi. Tua dingin kumpi in lampi a puahphat ding kisam mahmah a, tua mah bangin a leitang nei Zomite in zong ihih theihna lamtek panin hih lampi puahin i kep ding thupi hi. Hun khat lai-in Tedim Road tawnin Kawlgam pan van hong lutin Behiang bang zong sumbawlna phualpi khat suak ngei napi’n tuhunin Behiang khuata khat tawh kibang lelta hi. Bang hang aitam? Kawlgam panin sumbawl kuamah hong lut nawnlo-a, India panin zong Kawlgam ading bangmah theih tham ding kinawn nawnlo cihna hi.\nA taktakin sumbawlna lamah khantohna a om theihna dingin lampi hoih a kisap mah bangin tua lampi ah bitna/muanna a om ding zong kisam hi. Nidangin sumbawlte’ thuaklah pen Palikte/custom-te hi-a, tuhun ciangin palikte sangin singnuaimite kikihta zawta hi. Kawlgam Vaigam Zomite sumbawlna lamah i khantohna dingin i huangsunga i neih Tedim Road puahin zunin khangsak ni. Tua in neih leh lam bekah hamphatna hong pialo dinga, kikawmtuahna hong khangin kimeltheihna, kinaina, leh ki-itna zong hong tun ding hi. Kikawmna baihlam leh i lai leh paute leh i ngeinate zong hong kigawmgawm ding na hi lel hi. Tedim Road pen hoihtakin kipuah peuh leh tua lam dunga om Zomite tenna khuate mah bangin Zomi bup in zong i noptuampih/metpih hamtang ding hi.\nIndia gamah Tedim Road a kici, Kawlgam lamah Mawtaw Lam Lianpi ci-a a kitheizaw Zomite tenna gam nih a kawmtuah lampi tungtawnin Zomite tangthu pawlkhat i sut citciatna hang khat om hi. Tedim leh Lamka pen Zomite in khuapi lian i neihte lakah a thupipen pawl ahi hi. Nidangin Tedim ah a tengkhawmte sung panin Tedim pau hong pian khiat bangin, mailamah zong Lamka ah a tengte sung pan “Lamka pau” cih bang khat hong piangkha ngel ding hi (A piangpiang hizawta hi). Zomite pau taang a pian theihna khuapi nih a zom tuah pen Tedim Road ahih manin ni dangin Mikang kumpi makaihna tawh i pi i pute in hih lampi hong sialsak pen mah tu-in hong zomtuah leh hong kinaisak, hong ki-itsak lampi a suah ding i lunggulh hi. I tenna gam leitang kizoma, ahih hangin eima tel lohpi-in kumpi gam in hong khen se citciat taleh i lampi in tua leitung gamgi pailetin hong kawmtuah/zomtuah veve ahih manin tu-in a kisam pen i lungsim khuituahin pangkhawm le’ng mailamah mailamah Zo suante kigawmna leh khanna dingin Tedim Road in International boundary nangawn nawk pailet khinta hi. Tua ahih manin tuhun Zomite in hih Tedim Road puahin, zunin i zat ziahziah theihna dingin kumpi lampan thuneite in hanciamin, tua mah bangin a hithei lamlam panin i puah i kep ding eima tavuan ahi hi.\nSource ; ngeisoksquare .\nItem Reviewed: A Kiphawk Khalo Lampi: TEDIM ROAD leh Zomite . Gelh - Dr. Pum Khan Pau, PhD Description: Rating: 5 Reviewed By: Cinpu Zomi


url: =Nusia zaw ding maw, Puah zaw ding ~ Rev. Lang Suan Thawn :: ZOMI DAILY\nposted on 4 September 2016 at 9:35 pm Lomkholna: Article\nThupatna :: Tuhun pen Zomite’ pusuah hun ci lehang kikhial lo ding hi. Zogam nusia-in mun tuamtuam gam tuamtuamah a honhonin kipusuak muaimuai hi. Gamdang ah kilalkhia ziahziah hi. Zogam kinusiasia ta hi. Ahi zongin, Zogam pen Zomite adinga Pasian in hong piak gam ahi hi. Tua ahih manin, Zogam nusia zaw ding maw, puah zaw ding, cih a nuai-a bangin i kikum ding hi.\nBang Hangin Zogam Kinusia :: Zomite in Zogam i nusiatna ahang tuamtuam om ding hi. Zogam pan Kawlgam sung khua dang ah lalkhiatna le tuhun ahi lo, nidang hun lai-a Zomite pusuahnate tawh kisai-in hih thului sungah i gen kei ding hi. Ahi zongin tuhun tu laitaka, ahang tuamtuam tawh gamdang pai-a Zogam nusiatnate nam li-in i kikumsuk ding hi.\n1) Sum zong dingin Zogam nusiatna :: Zomi pawlkhatte in sum zong dingin Zogam nusia uh hi. Zogam nusia-a gamdang ah a pai Zomite lak ah ahuampi-in sum zong dinga a pai kitampen hi. Zogam ah lokhawh singpuak bek tawh nekledawn kikham zo nawn lo hi. Tua hangin nekledawn zon a olna le sum tam a kingah theihna gamte ah sum thalawhin a kipai mah bangin, tulai Zomite’ sumzat, i sumzeek a tamzaw, gamdang pan hong lut himai ding hi.\n2) Pilna zong dingin Zogam nusiatna :: Zomi pawlkhatte in leitung pilna le biakna lam pilna zong dingin Zogam nusia uh hi. Zogam ah sintheih zontheih ahi nai lo, pilna siamnate a sin dingin mun tuamtuam, gam tuamtuam ah Zomite kipaikhia hi. Lai Siangtho sangkah dingin gamdang pai tam simsim i om hi. Philippines ah Kawlgam pan sangkah 80% bang, Zomite kihi hi. India ah Lai Siangtho sangkah kitam paipen hi. Gamdang ah Lai Siangtho sangkah i tam zahin, leitung pilna sin dingin a pai Zomi kitawm mahmah lai hi.\n3) Khuahun luanzia zuihna hanga Zogam nusiatna :: Zomite adingin khuahun zui-a thupi i sak om zel hi. Galkap tum hun, Suangbawl khualzin hun cih bangin, a khuahun zui-a thupi i sak a om tohtoh mah bangin, tuhun pen gamdang pai hun ahi hi. A pil, a hai, a hau, a zawng, pasal, numei, khangmoi, khangham cih om loin gam tuamtuam ah kipai hi. Gamdang a tun ciangun hih mite in pilna sinin, sum a zong phial zongin, gamdang a paina uh a bulpi in tuate hang hi masa lo hi. Khuahun luanzia zuihna tawh Zogam nusia a, gamdang a pai hizaw uh hi. Khangual phakna le khuahun zui-a nuntak kalsuanna (Khetmina) khatin ngaihsun uh hi.\n4) Gam zong dingin Zogam nusiatna :: Zomi pawlkhatte in lonona mun zong dingin Zogam nusia uh hi. Zogam ah singkung lopa, na khempeuh keu-in, kialgim a nam bek zong hi nawn loin, kial hong tung hita hi. Tua hangin, Zogam nusia-in, lonona munlegam tuamtuam ah kipai hi. Neihlelam, innlelo zuakin kipai ngeingai hi. Tuhun sung gamdang a pai Zomi a tamzaw pen gam zong dingin a pusuak ahi uh hi. USA, Australia, Denmark, Norway, Germany, cih bangin gam tuamtuamah ki-om ngeingai ta hi.\nZogam Nusiatna Etkikna :: Nidang lai-in Zomite pen itlengaihte tawh a kikhen mengmeng nuam lote, khua khat gam khat ah a omkhawm a tengkhawm liailiai nuamte ihi hi. Tua hangin khatvei lai-in, pasal khat in Jesu Khris theikha lo-a si ahih manin, a zi in a pasal lo tawh amah guak Vantung gam a tun ding ut lo hi.1 Lam khat pan ci lehang amah guak Vantung gam a tun ding sangin, a it a pasal tawh Hell sung tun ding utzaw cihna hi. Mun dang, khua dang ah a si a om uh ciang, ahih theih nak leh a luang, ahih keileh a guhsia la-in, a khua a tui ah ciahpih a, a kivui Zomite ihi hi. Tuhun ciangin sihkhit thu genloh, sihma nuntak lai nangawnin, a kihingkhen ngam Zomite ihi tamai hi. Bangbang ahi zongin khial hi, kici pah thei lo hi. Zogam nusia loin, i gam ah omcip ngeingai hi lehang, tulai Zomite i dinmun bang ciang ah i om tam, cih zong a ngaihsuthuai thu khat hi. I gam ah i neihloh tam a, i theih loh zong tam lai hi. I neih pen i neihloh thu hi a, i theih pen i theihloh thu ahi hi. I gam ah pilsin nading, sumzon nading, nasep zon nading tam nai lo phot hi. Tua ahih manin, i paikhiat ding, Zogam i nusiat phot ding zong i kisapna khat mah na hi lai hi. Tulai khuahun hangin lampi a kihonna hang zong ahi hi. Hi banga Zogam nusia-a pusuak ngeingaina sungah a hoihna le a hoihlohnate Prof. C Tuanno in a nuai-a bangin na gen hi.2\nAhoihna le metna\n1) Khasimin sum khol zo hi.\n2) Innkuanpihte hong vakzozaw uh hi.\n3) Sawm ah khat (sehsuah) sumpi tampipi i gam ah hong puak zo uh hi.\n4) I gam ah dongtuahna khat a om ciang, sumtha tawh hong panpih zo deuh uh hi.\n5) Khuamuhna le thukhualna khangsak hi.\n6) Gam le lei, mipih sapihte khualna, itna le panpih nopna zong khangsak hi.\n7) Amau le amau kikepsiamna zong khangto hi.\n8) Gamdangte in Zomi ihihna le i Zongeina hoihte hong theihlawh ding uh hi.\n9) A ta, a tute un International Level-in pilsinna sang zong kahkha ta uh a, tua level ah na hong sem ta ding uh hi.\n10) Zogam leitang le singte a zang ding tawmtuamsak uh hi. Tua hi kei leh i Zogam tu-a sangin keuzaw lai ding hi.3\nA hoihlohna leh supna\n1) Nasepna ah pilna uh tawh sangin, thatang tawh nasem tamzaw uh ahih man, a pilna le a siamna uh pammaih hi.\n2) I gama om nu le pa, le innkuanpihte vak uh ahih man, amau ading nuam takin sum zat kicing ngei lo ding uh hi.\n3) Kim khat in pilna lam sinbeh zo nawn lo hi.\n4) A zi a pasal ding uh amau tawh kituak ei mi om kei leh midangte tawh a kiten uh kul ahih man, i minam kikhahsuah suakkha thei ding hi. A tate’ khang vuah ei minam awlmawh luatna lungsim kiam pha mahmah ta ding hi.\n5) Innkuana a paite in zong a tate uh ei Zopau, Zongeina le dante hilhin pantah ding haksa mahmah thei ding hi. A omna gamte’ ngeina, tatdan, zialetong mah a zat zawk uh kul ding hi.\n6) I gam ah zattheih luat ding mipil, misiam tampi kisum hi.\n7) Innkuanin a kihingkhen i suaksuak ta a, nopna dahna ah ki-uapkha lo ding hi hang.\n8) Khatveivei mite’ etneuna thuakkha-in khasiatna maw, ulenau, gamlelei ngai-in lungzuanna maw tuakkha thei ding uh hi.\n9) I gam i lei hong phawk nawn lokha thei ding uh hi.\n10) Tangval (pasal) a pai tam ahih manin, i gam ah Zomi nungakpi hong tam thei ding hi. Namdang pasal a nei Zomi numei hong tam semsem thei ding hi.4\nZogam A Nusia Taktak Kuate :: Mi pawlkhat in Zogam pen a pumpi bek tawh nusia uh hi. Pilna, siamna, sumlepai zongin Zogam nusia uh hita mah leh nu le pa, ulenau, khualetui, gamlelei vei hi. Hi bang Zomite in Zogam phawk den uh hi.\nMi pawlkhat ahih leh Zogam ah om hinapi, a lungsim uh Zogam ah om lo-a, gamdang bekbek a ngaihsun, gamdang bekbek ah a lungsim a paikhia om hi. Hibang mite pen a pumpi uh tawh Zogam a nusiat loh uh hangin, a lungsim uh tawh a nusiate ahi uh hi.\nMi pawlkhat ahih leh a pumpi le a lungsim tawh Zogam nusia uh hi. Gamdang tungin, gamdangmi suak a, Zopau, Zolai, Zongeinate a zang nawn lote ahi uh hi. Hi hang mite, Zogam a nusia taktakte ahi uh hi.\nBang Hangin Zogam Puah Ding Kisam :: Zogam puah ding kisam hi. I Zogam tulta hi. Kinusia hi. Kipampaih hi. A mipihte mahmah in taisan uh hi. Kinawlkhin hi. Pulepate in a nopsakna, mundang, gamdang a en lohna Zogam nuam tu-in kinusiasia ta hi. A hang pen Zogam nuam kisa nawn lo hi. Hih in Zogam puah ding a kisapna hong lak hi. Zogam puah ding a kisapna a hang pawlkhat le bangci bangin puah ding cih tawm khat i kikum ding hi.\n1) Pasian, Zomi, Zogam :: Leitang a nei Pasian hi (Siam. 25:23; Jer. 2:7). Leitang pen Pasian-a’ ahih manin, Amah in a mite tungah hong pia thei hi (Pai. 19:5; Late 24:1). Zomite adingin Pasian’ hong piak gamlelei in Zogam ahi hi. Alianin aneu zong, ahoihin ahoih kei zong, Zogam pen Zomite adingin a thupi mahmah ahi hi. Bang hang hiam cihleh minam kician khat in gamlelei kician nei uh hi. Zogam pen midangte in zong a hong theihpih Zomite’ teenna, nuntakna gam ahi hi.\nPasian’ thupha pen mun tuamtuam pan kisang thei hi. Ahi zongin, a mite thupha (minam thupha) a piak ciangin mi’gam, mi’ lei ah pia lo-a, amau’ gamlelei ah pia sese hi. Lai Siangtho sungah, ”Note’ leitang panin note sung pana a piangte, na bawng uh pana piangte, na leitang uh pana piang gahte tawh Topa in note nakpi takin hong hausak ding hi,” na ci hi (Thkna. 28:11). Bek tham loin, “Na gam uh ten nading a hoih mahmah leitang hong suak ding ahih manin minam dang khempeuh in note pen a nuamsa minam, hong ci ding uh hi,” cilai hi (Mal. 3:11). Nidang lai-in, i pu i pate in mi’gam mi’lei eng het lo uha, a omna uh i Zogam ah ankhing khamin, nuamsa mahmah uh hi. I Zogam hoihzia, ”Etlawm mualkuam, Zogam nuam,” na ci uh hi. Ahi zongin, tuhun Zomi pawlkhatte’ ngah thupha pen Zogam pan sangin gamdang tuamtuam pan hizaw hi. Tua ahih manin Zomite in Pasian’ hong piak Zogam sung pan thupha i ngah i santheih nadingin ei a mite (Zomi) le Zogam i puahkhop ding thupi hi. Bang hang hiam cihleh Pasian (thupha), Zomi le Zogam kikhen thei lo hi.\n2) Piansak nate (Kiimlepam) :: Etcim lo, a nim dildial ngei i Zogam tu-in ahih leh keu-in mualte kolhta-a mencim pahpahin gamsate zong hong tawmta hi. Bek tham loin khuahun hong hoih nawn lo-a, khawhsate zong kikham zo nawn lo hi. Hite hong pianna ahang in piansak nate siatna hang ahi hi.\nBishop Felix Lian Khen Thang in i Zogam dinmun a lauhuaizia hi bangin na gelh hi: ”Singkungte i suksiat manin i leitangte kip nawn lo, leihoihte bei, guahtui man nawn loin luitui le i tuinakte kangin, a hun lopi-in huihpi nung thei hi. Khuahun hoihloh manin natna lungnote hong tungin, ankungte kisia-a, kialpi tampi hong tung hi. Annek tuidawn ding kiciatlohna hangin an i khamloh teh alim a-al kine zo lo ahih manin tha kinei loin, kihingkiam hi. Natlesat in hong bawmin, kikhantom pah hi. Cidam lohna hangin pilna kisin zo nawn lo, neihlelam zong hong kiam hi. I gama piang paak tuamtuamte ahi palpi, ngeisok, phuitongte zong hong beita-a, tuate a bel khuaite, ei mite’ thuman cihtakna a lak Zo Phualvate’n zong i gam le i lei hong nusiata uh hi … Cikzia lo mulkim lo takin i gamte haltum mangta hi hang. Sa bengin, sabetna a baih nangin gam hal lai hi hang. Sing phukin innsing ansing dingin i zang hi. Singkungte phukin, palpite loin i zuak hi. A thuak den pen i singkung le i gam i lei ahi hi. Bang tanvei thuak zolai ding ahi hiam.”5\nBek tham loin piansaknate siatna hangin, lonona mun a zuan mi tampi ki-omta hi. ”Tua hangin mi pawlkhatin lengla lungsim (hotel mentality) hong nei uh hi. Hih lengla lungsim in mimal kituahna, lalkhiatna pan a honhon a, kituahna hong tunta hi. Pumpi kituahna/lalkhiatna (physical migration) bek hi loin, lungsim kituahna/lalkhiatna (mental migration) zong a lauhuai thu khat hong hita hi.”6 Kemlecinga, puahlezun ding sangin taisan/nusiat ding pen lunggulhin kineikha zaw hi.\nMihingte hanga hong piangkhia piansaknate’ siatna i puahphat theih nadingin mihingte i kipuahphat/kikhel masak kul hi. Sumlepai neihloh man hanga thei pipi-a awlmawhlohna a om mah bangin, huaihamna hanga awlmawh lohna zong om thei hi. Bek tham loin theihloh mana awlmawh lohna zong piang thei hi. Tua ahih manin theihlohna in piansaknate siatna bulpi khat ahi hi.7\nPupa ngeina, lokhawhna le gankhawina tawh nuntak-khuasakna in tuhun khuahun luanzia tawh hong kituak nawn lo bek tham loin kiimlepam zong susia hi, cih a theite’n zong a kisam siamna le cihoih, ganhing le khaici tuamtuam ngah ding haksatna tuakto lai uh hi. Zogam ah kum khatin ansing ding, sing ton tul za nih (200,000) sang tawmzaw lo kiphuk hi. Ahi zongin ansing tanga zattheih ding Zogam ah nei zo nai lo ihih manin theipipi mahin a manpha singkungte kiphuk den hi. Nuntak-khuasakna a haksatna hangin theipipi mahin kiimlepam susia-in kinungta toto hi. Tua ahih manin kiimlepam puahna ah kiimlepam a susia lo, a nawngkaisak lo khantohnate i lunggulh theih ding thupi hi. Akip akho suak kiimlepam (sustainable society) i lam zawh nadingin kiimlepam a susia lo khantohna (sustainable dovelopment) i kisam hi.8\nEi Zomi sungah Electronics tawh Ph.D ngah masa, hong nusiasa, Dr. Zam Khen Thang in: ”Zogam sungah i sing beina pen in anhuan na’nga sing i zat hang hipen hi. Gam keugaw a suah nading pan i daltheih nading tulaitaka kizang thei pen dingin, sing tangin khuaphemei (electric) tawh anhuan ding a masapen kalsuan nading hi,”9 ci hi. Tua mah bangin Zogam khua tuamtuam ah tuitha tawh khuaphemei kila a, khuasung tang zihziah hi. Ahi zongin anhuan zawh nading zahin khuaphemei tha a ngah zo om lo phial ding hi. Bek tham loin singkung a bei semsemna hangin, luitui guntuite zong kang semsem ahih manin, tukhun (guah tui a tam) ciangin mei tha a hoih zo pan bek zong om ding hi. Khuaphemei tawh anhuan zawh ding haksa lai ahih manin, GAS i zat ding hoih ka sa hi. Tedim ah India gas kizang thei hi. Kalaymyo ah Thailand le India bawl gas kingah hi. A bei teh kithunkik thei pah hi. Zogam ah Gas saipi a hong zo ding Zomi i om lua hi. (I gam puah nading le sum zonna-in hong nei un.) Gas pen mikim in zang zo pah lo ding hi hang. Ahi zongin, a zang zo ding Zomi tampi i om hi. Gamdanga om Zomite’n Zogam-a om innkuanpihte zatzawh nading hong vaihawm uh henla, innlam-a omte’n zong hanciam ngeingai ding hoih ka sa hi. Anhuanna ah gas zang lehang singkung (ansing) tampi nuamtuam dinga, i gam hong nosuah tuam ding hi. Gam halloh ding le sing halh neih ding thupi hi. Sihzang sanggamte le Muallumte ettehhuai hi. Bek tham loin, huih a siangsak, khuahun a kem, leitang a kip a khosak, tui a kem/pia singkungte, a phuk le a zang bek hi nawn loin, a suankik le a kemcingte ihih ding kisam hi. Tua hileh i Zogam hong pallun kik ding hi.\n3) Kizopna le thu kizakna: Zogam theep lai 10 :: Hun khat lai-in, leitung pen a pekin kingaihsun hi. Tua khit ciangin leitung pen beem hi, kici leuleu hi. Tuhun ciangin leitung peek ta hi, kicikik leuleu hi. Ahi zongin i Zogam ahih leh theep dikdek lai hi.\nTuhun pen IT (information technology) hun hi, a kicih mah bangin, thu kizakna hong ol mahmah a, hi banga thu kizaktuahna hangin leitung pen khuano khat tawh hong kibanga leitung khua (global village)11 kici liang hi. Thu kizakna hong khantohna hang mahin leitung pen a bem bangin kingaihsun nawn lo-a, a peek bangin kingaihsun hi. Hi bangin leitung peek hi (the world is flat)12 a cih ciangin a leitung pianzia taktak a gennopna hizaw lo a, thu kizakna le kizopna tawh kisai-in a kidal, a kiliah a omloh zia a genna-in peek a kici ahi hi.\nHi bangin leitungah kizopna le thu kizakna ah khantohna a om, a pian laitakin, i Zogam ah kizopna le thu kizakna cihte haksa mahmah lai hi. Tua hangin, leitung ah Zogam pen thu kizakna tawh kisai-in, gam a zaipen khat hikha mai ding hi. Thu kizakna hangin leitung peek hi a kicih laitakin, Zogam dinmun pen peek lo-in, theep lai mawk hi. Bawlung huih om lo bangin theep a, ton keei ahih manin, a bawkna munte bawkin a komna munte kom mahmah lai hi. Kizopna le thu kizaknate ahoihloh manin, Zomite sungah beh min, khua min, kampau awkaih, pawlpi cihte in hong liah, hong dal zo lai hi. Kizopna le thu kizakna-ah a mual a guam lian mahmah lai hi.\nTua ahih manin Zogam pen puah le zun ding kisam mahmah hi. Koimun koimun ah i om zongin, i zon pilna siamna, i neih sumlepai tawh ihih theih bangin i Zogam i puahkhop kul ding hi. Tua hileh i Zogam pen Leitung Khua (Global Village) sungah hong kihel zo dinga, Khuadang khat hong hi nawn lo ding hi. Bek tham loin Zomite le mi namdangte sungah theihna, muhna, pilna siamna, neihlelam cihte ah a bawkna le a komna, a mual le a guamte hong kikhai lua nawn lo ding hi. Tua hun ciangin Zogam theep nawn lo dinga, peek ta ding ahih manin, Leitung Khua sungah zong innkuan khatin kihel zo ta ding hi.\n4) Cidamna :: Zogam puahna le Zomite khantohna (gamlemi) kikhen thei lo hi. Tua ahih manin cidamna tawh kisai-in tawm i gen ding hi. Tedim, Tonzang, Cikha-te ah zatopi le siavuanpi (specialist) te i kisam hi. Zato hoih le siavuanpite a omloh man hangin, mual hong liamsan i nu i pa, le ulenau tawm nawn lo hi. Ahun lap-a i kibawl theih nading zato Zogam ah i kisam pha mahmah hi.\nKhatvei, gilpi sung a en siavuanpi khat in: “Kei kiangah hong kilak, Zomite a tamzaw, a gilsung vuah meima pawn om hi. Bang ne na hi uh hiam,” ci ngei hi. I annek zia le i annek hun/vei zah etphathuai ding hi. Nekkhatin tampipi i nek sangin, i annek a veizah khanzawin, nekkhatin tawmta nekhuaizaw hi. Nitak 4-5 pawlin an kine a, zingsang tungin bangmah ne nai lopi’n vaimim a su, na a semte ihi hi. Siavuante’n i annek khat pen gilpi sungah nai 4 sung bek om ci uh hi. Tua ahih manin nitak annek hun le zingan nek hun kihal lua ahih manin gilpinatna i ngah hi.\nMipilte in meikhu pen mihingte hong that numbat lina (the 4th killer) hi ci uh hi. Lo halna, gam halnate bek hi loin, innsung mahmah pan zong meikhu i dikkha zel hi. I innte pen meikhu pusuah baih nadinga a kilam tamlo hi. Bek thamloin thuk/tap tungah na koih nadingin khin i nei lai hi. Khin tunga om innkingte en lehang innsunga meikhu pen cidamna tawh kisai-in a lauhuaizia i tel ding hi. Thuk/tap kimah tukhawma mei a awite, holim nuam a sate ihi hi. Mitsip lianga thuk kiimah tu-in meikhu a dikdikte ihi zen hi. Tua ahih manin i innlamziate zong puahphathuai ding hi.\nTuhun Zomite’ Dinmun Bang :: Tuhun Zomite’ dinmun pen Zogam puah nadinga kithawi hun, kigin hun hi cileng kikhial lo ding hi.13 A kinusia, a tulta i Zogam hong nosuahkik in, mite omnopna, ankhing khamin bawngnawi le khuaizu a luanna gam hong suahtheih nadingin puahphatna ah veina, pilna siamna, sumlepai, thalengal kisam ding hi. Veina om lopi-in bangmah kisem zo lo ding hi. Pilna siamna, sumlepai, thalengal kisam ding hi. Pilna siamna lo tawh i gam i khansuahzo kei ding hi. Sumlepai lo tawh bangmah i sem thei tuan kei ding a, a sem ding thalengal om kei leh a mawknapi hong hi ding hi. Pilsinna, siamsinna, sumzonna, sepna bawlna khempeuh ah Pasian bek tawh Zomite in i nahlawh pek zo ding ihihna phawk den ni. Ahang in Pasian zahtakna in pilna kipatna hi. (Late 111:10; Pau. 1:7; 9:10)\nHun khat ciang, tuhun sangin Zogam i puah theih/zawh ding hun hong tung taktak ding hi. Tua hun ciangin a puah ding Zomite a kigingkholsa-a i om ding thupi hi. Zogam puah nadingin a kisam ding, pilna, siamna, sumlepai a tuamtuamte sinna le zonna tawh a kigingkhol Zomite ihih ding thupi hi. Israelte a gam uh ah a ciahkik ciangun hun tomno sungin a gam uh puahin dinsuah zo uh hi. Ahang in mi’gam ah a om lai-un kigingkholsa-in om uh hi. Gamsunga omte le gamdanga om Israel-te in pilna siamna le neihlelam tawh a gam le minam adingun pangkhawm uh ahih manin, a gam vengte’n a sim zel uh hangin, zo zo lo uh hi. Sen (China) te zong minam itna lungsim paai den uh hi. Filipinote in gamdang ah a om uh hangun, Khrismas hun ciang, innkuanpih ulenaute tawh kimu dingin a gam vuah ciah zel uh hi. A gam a lei, a khua a tui, a pau a lai, a ngeinate uh tawh kisukha zel uh ahih manin midang suah lo uh hi. Bek tham loin, Filipino ahihna uh zumpih loin, kisialhpih uh hi. Eite’n zong i om omna ah Zomi ihihna, i pau i lai, i ngeinate tawh a lakkhia zo den dingin hanciam ding hi hang.\nTuin Zogam nusia-in gamdang ah a om khin i om mah bangin, a pai lai ding zong ki-om lai hi. Zogam a puahpuah i om mah bangin , i puah tohtoh ding zong tampi mah om lai hi. Tua ahih manin, koikoi ah i om zong, tulai Zomite i dinmun in “kithawi hun” hi, cih phawk ni. Kithawikawm mahin i hih theih bangin Zogam puah ni. Tonzang le Thantlang township a ngah kum kibang hi. Ahi zongin, tuhun Tonzang khua le Thantlang khuasung khantohzia, innte a hoihzia van le lei-in kikhaita hi, kici liang hi. Tua ahih manin, Zomite i omna ciat pan i Zogam i puah zawh nadingin a kithawi, a kigingkholte ihih ding thupi hi. Hun khat ciang, i sin pilna le siamna, le i zon sumlepaite gawmkhawm a, i Zogam i puahkhop ding hun hong tung taktak ding hi. Zong hong tungtung ta hi.\nThukhupna :: Tuhun pen Zomite pusuah hun hi. Hi bangin Zogam nusia-in gamdang pusuahna ah a hoihna le a hoihlohna omkhawm ahihna phawkhuai hi. Tua ahih manin Zogam a nusiate in i dinmun i tel ding le dinmun laksiam ding thupi hi. Zomite adingin, Pasian’ hong piak Zogam tul ta hi. Puahlezun ding kisam hi. A puah ding Zomite ihi hi. Koikoi-ah i om zongin Zogam i puah ding tavuan (vaipuak) i nei hi. Kuamah peng thei lo hi hang. E’n puah kei lehang kuan hong puahsak ding hiam. Tuhun Zomite i dinmun in Zogam puah nadingin, kigin kithawi hun hi. Tuhun sangin Zogam i puah theih ding hun hong tung ding hi. Tua hun ciang, Zogam a nusia pawlkhat hong ciahkik ding uh hi. Pawlkhat om suak ding uh hi. Bangbang ahi zongin, Zogam i puahkhawm ngeingai ding hi. I lungsim, i pilna, i siamna, i neih i lam, i tha i ngalte gawmkhawmin Zogam puah ding hi hang. Tua ahih manin, NUSIA ZAW DING MAW, PUAH ZAW DING cihna-ah khat manin, khat khial hi, aih ke’h khat pomin, khat pai ding, cih sangin, a nihin tuhun Zomite’ tuahkhak thu hi, cih i phawk ding hoihzaw ding hi.\nRev. Lang Suan Thawn\nZACC & Youth Secretary\n1 Do Sian Thang, ”Changes of Theological Concerns,” in Theology of Redemption, Falam: ZTC, 2008, 476.\n2 Prof. C. Thang Za Tuan’ gelh ”Zomite’ pusuah cilna, kumpi nasepna, khualzinna le gamdang paina,” cih ZOLUS (No. 12, 2008) sung pan a kitomlak hi.\n3 No. 10na pen laigelhpa’ behlap tawm hi.\n4 No. 10na pen laigelhpa’ behlap tawm hi.\n5 Bishop Felix Lian Khen Thang in “Pasian leh Kimlepam nate tawh Kilemna” thulu tawh Kalaymyo Baptist Church ah a kibawl Siamsin Seminar II, 27.10.2008 ni-a a simkhiat Seminar Paper pan.\n6 Joel Za Hlei Kap, ”Chin and Ecological Crisis,” in Zomi Theological College: Annual Magazine (Falam, Chin State: ZTC, 2008-2009), 23-27.\n8 Joel Za Hlei Kap,”Chin and Ecological Crisis.”\n9 Dr. Zam Khem Thang, ”I Gam i lei i it leh,” in ZOLUS Journal, No. 12, 2008, 15.\n10 “Zogam Theep” cih thulu tawh laigelhpa in Tongsan, Lom 4, Hawm 26 (28.6.2009) sungah a suahsaksa hi.\n11 Hih kammal pen Marshall McLuhan in 1960s in na zangta hi.\n12 Thomas L. Friedman’ gelh laibu’ min hi.\n13 Mailam ading kithawi, kigin kawm mahin i hih zawh zahzah tawh Zogam a puahpuah zong ki-om hi.\nPrevious: Malaysia naupang kum 3 khat apa mawtaw hawllaitak suangleng khatin denglum ~ ZD\nNext: Pu Cin Sian Thang in 21st Century Panglong Conference ah thugenna (Zokam)\nI khangno lai-in ki gingkholni ~ GS Pau\nGambel hong tungthak te koigam pan hongpai cih dongtelding


url: =ZSL 13: Leivui pan Aksite ah - Zomi Adventist Innkuan\nLesson 13: Leivui pan Aksite ah\nSabbath Nitaklam March 21\nTukal sung Simding: Daniel 12; Rom. 8:34; Luke 10:20; Rom. 8:18; Heb. 2:14, 15; John 14:29; Rev. 11:3.\nKamngah: “Apilte ahih uh le vantung khuavak tawh a tangkhawm ding uh hi. Apha in gamtat ding mi tampi a hilhte pen aksi bangin a tang tawntung ding uh hi.” ( Daniel 12:3).\nDaniel’ laibu in, Judea gam Nebuchadnezzar in zo gawp a, Babylon ah sal in a matna tawh kipan hi; Hun nunung Babylon pan Pasian’ mite a gumkhia dingin Michael ding zong om hi. Pasian in amite a dingin, hun tawpdong a nasep ding teng Daniel sungah hong lak hi.\nDaniel le a pawlte’n lengla hi a, haksatna tampi thuak mahleh, Pasian tungah citak sitset uh hi. Tua bang lianin, hun nunung Pasian’ mite’n zong, “mi omkhit in a piang ngei nailo gimna” (Daniel 12:1) hong tun ciangin thuman cihtak ding ahi hi.\nBabylon ah Daniel le a lawmte mahbangin, pilna ciimna tampi nei ding uh hi. Amau ading bekin pilziau hilozaw in, mi tampi thuman lamah makaihzo ding uh hi. Pawlkhatte’n thahna zong thuakding uh a, leivui ah a ciahkik uh hangin, tawntung nuntakna ah ki phongkik veve ding hi. Daniel 12:2na ah “A sisa mi tampite in nuntakna ngahkik ding uhhi” ci hi.\nMichael, Eite Kumpipa\nDaniel 12:1 simin. Kua in tangthu kawng hei hiam? Rome 8:34na le Hebrew 7:25 tegel in ih telsem theihna’ng hong koici huhthei ding hiam?\nDaniel a khanlian khatsimin milimbia kumpi khatta omsuksuk hi. 12na ah zong kumpi khatmah tawh kipan a, ahih hang adang tawh a kibanglo, galte khutsungpan in Pasian’ mite a honkhia ding kumpipa ahi hi.\nDaniel 10na ih sinlai in, Tigris gun gei a Daniel kiang hong kilang vanglianpa in Michael ahi hi. Pasian’ mite kiangah Pasian aaiawh in hong paisuk hi. Amah (Daniel 7) sung Mihing’ Tapa, (Daniel 8) Galkap Mangpipa, (Daniel 9) Messiah Kumpipa ci in kilang kawi kawi hi. Michael min a khiatna in “Pasian tawh a kibang Pa” hi a, Zeisu ahi hi.\nMichael’ hun ciangtanh, ih theihding thupi mahmah hi. Daniel 12:1na ah “Tua hun” ci hi. Tua a gen hun zong Daniel 11:40-45 gen mah tawh kibang hi. Hih hun in, papacy kimat kum 1798 pan kipan, hun nunung, misite thawhkikni ciangdong huamsuk hi (Dan. 12:2).\nMichael’ nasepna lakpan in “ding” cih kammal (Dan. 12:1) tungtawnin, Ama gamtatzia thu nih sin ding hi hang.\nAmasa, “ding” cihteh ukding le galzo dingin kumpi piang cihna hi. Akhiatna in galkaplam cihna hi zawdeuh hi. Michael pen amite a kemcing Galkapmang khat ahihna lak a, kidona lianpi sung tawntung hong makaih hi.\nAnihna, “ding” cihteh thukhenna hi leuleu hi. Michael in, vantung thukhenzum ah palaipi in “ding” hi. Amah Mihing’ Tapa hi a, Tang KumPu’ maiah honglut in, Pasian’mite dawpkholh thukhenna ah panpih hi (Dan. 7:9-14). Tua bangin Michael’ hong pianna le a dinna in, Ama galdo nasep le thukhenna cihte ahi hi. Amah in, Pasian’ galte tungah galzo ding leh, vantung thukhenna mai ah Pasian’ mite panpih dingin vangliatna neipa ahi hi.\nMichael in eite aading, tu mahmah in hong ding cihin bang khiatna nei a, eibang mawhnei khat ading bang lametna om pongpong hiam?\nLaibu Sungah Kigelh\nDaniel 12:1 in “laibu sungah min kigelh” tethu gen hi. Bang a cihna hiam?\nMichael hong lailut hun pen gimna hun sung ahih manin kibanpih neilo hi. Langdo paisuak mite kiang pan Khasiangtho a kilakkhiat hun tawh kituak pen hi. Minamte tungah Pasian’ hehna gimna nam sagihte pen, hun nunung Babylon tungah kibuak ding (Mang 16; Mang 18:20-24) a, khuamial’ vangliatna kikhahkhia ding hi. EGWhite genna ah “Satan in leimi khempeuh nasia takin buaigawpsak ding hi. Vantungmite in amaulet lei kiuli pan a huihte a khah uh ciangin, leitung nate khempeuh kikhahkhia mang ding hi. Jerusalem lui a kisiatlai sangin leitung in lipkhaphuai takin, kinaksiat mahmah zaw ding hi” The Great Controversy, p. 614.\nPasian’ mite ahihleh, dawpkholh thukhenna ah, vantung Siampi Lianpa Zeisu nei a, a minte uh laibu sungah ki gelhkhin a hih manun, tua haksathun ciangin kihonkhia ding hi. Hih laibu thu ih telphat theihna dingin, Laisiangtho in laibu nam nih gen hi. Laibu khat sungah Topa tawh a kipawlte’ min kiciamteh a, nuntakna laibu zong kici hi (Ex. 32:32; Luke 10:20; Ps. 69:28; Phil. 4:3; Rev. 17:8).\nNuntakna laibu tawh a kikop in, ciaptehna laibu cihzong omlai (Ps. 56:8; Mal. 3:16, Isa. 65:6) hi. Hih laibute pen, mihingte’ gamtat bangbang a thukhenna laibute ahi hi. Min le gamtatna khempeuh a “ciaptehna” ahi hi. Pawlkhat in min le gamtatna kiciamteh cih um khollo uh hi. Zeisu Khazih tungah hoihtak ih ki-aap ciangin, nuntakna laibu sungah ih min kigelh a, mawhna teng thukhenna pan hong paihkhiat sakkik hi. Hih vantung ciaptehnate in, thuman thutak hi a, gimna lauhuaina tawntungah hong kemdingpa Zeisu tawh ih kipawlkhop theihna ahi hi.\nBanghangin Khazih dikna bekmah in ei hong huhthei, ih min zong laibu sungah hong gelhsak thei hiam? Khan sungah kikum un.\nDaniel 12:2, 3 simin. Bangthu a gen hi a, banghangin, sihna in telphat dingin thupi sese hiam?\nDaniel in, Laisiangtho Lui sunga thawhkikna omcih telciantak in honglak hi. Tuate lakpan a thupi zawdiak pawlkhat sinsuk ni. Amasa, “ihmu” cih pen, kha nungtalo in pumpi neitheilo hi. Mihing cihpen, pumpi, lungsim, kha khenkhiat theih hihetlo hi. Misi in, thawhkikni mateng, khuaphawklo hi. Anihna, Laisiangtho in, thawhkikni ciangin, mawhna nasepsa khempeuh kilumlet gawp ding ci hi. Daniel 12:2 in “Leivui” sunga ihmu mite cihkhat omkiau a, tua kammal in Gen. 3:19 ah “Lei” ah naciah ding uhhi cihpen kawkkik hi. Adam puklai a sihna pen, kilumlet ding a, amah in tha nei nawnlo ding hi. Paul in zong “Sihna maimang in gualzawhna in khuplet hi” 1 Cor. 15:54 ci hi.\nRomans 8:18 le Hebrews 2:14, 15 simin. Sihna kihtakloh nading bangthu peuh a omhiam?\nSihna in na khempeuh tawpsak hi mahleh, thumaan mite, sihna in lencip theilo cih kamciam ih nei khinzo hi. Sihna pen a kizocipsa galpa ahi hi, Khazih in, hanpan a thawhkik ciangin, sihna sikkol teng botsatkhin in, sihna zocip zo hi. Leitung tawmvei sung sihna galkhatah, Pasian in, Zeisu tungtawnin hongpiak nuntakna gal-et zawni. Michael hong “ding” (Daniel 12:1) in, Ama’ mite zong hong ding ding uh hi. “Leivui” sungah ihmu mite in, aksi bang tang tawntung dingin hong tho ding uh hi.\nThuaksiatna le haksatnate kawmkal ah, nitawpni ciang thokik ding cih lam-etna ih kihehnem thei ding hiam?\nA Kikhupcip Laibu\nDaniel 12:4 le John 14:29 simin. Banghangin, Daniel’ laibu atawpdongin khupcip ding ci hiam?\nDaniel’ laibu a tawpna lamah (Dan.10:1-12:4), kamsangpa in a laizial huntawp dong khupcip dingin kisawl hi. Vantungmi in zong “mite zaulen ding uh a, pilna khang ding hi” (Dan. 12:4). Pawlkhatin science lamsang mahmah khangding hi ci in a khia uh a, pawlkhat leuleu in, tua Daniel laibu mahmah zongin “zaulen” ding uh ci uh hi. Tangthu ih etkik ciangin, Daniel laibu in, a kitel zolo laibu khatin kum zalom tampi omcip hi. Mun khatkhat te’n sintei uh hi napi, genkholhnate telzo tuanlo uh hi. Vantung biakinnpi kisiansuah, thukhenna, kii-neu nasepna, hun ciangtanh cihte khawng telzo mahmah lo uh hi.\nProtestant hong khantoh ciangin, Daniel’ laibu kinak sim mahmah hi. Hun beikuan taktak ciangin tua laibu kihong in, kikhupcip nawnlo takpi hi. EGWhite in, “1798 kum pan kipan, kikhupcip nawnlo a, Daniel’ genkholhte kitel semsem in, thukhenna hong naita cihzong kitel mahmah ta hi” The Great Controversy, p. 356. “Kum zalom 18 beikuan le 19 kipat lam pawlin, Daniel’ laibu le Mangmuhna laibu telphatnopna hong khang mahmah hi. Hih genkholhna a sinsin kawmun, Khazih hong paikikding nai mahmahta cih theikhia uh hi. A malmal a khehkhiathei mitampi lakpan, Joseph Wolff– England, Manuel Lacunza– America khanglam, William Miller– USA cihte le, sangnaupang tampitak in, Daniel’ laibu a sim uh ciangin, nihveina kumkik ding nai mahmahta cih thei uh hi. Tu hun in, hih upna in, leitung buppi linglawngsak zo hi” The SDA Bible Commentary, vol., p. 879.\nAbeisa tangthute le Daniel genkholh thute nung-etkik theih in, a tangtun daante zong muthei ihhih manin ih hamphatdaan ngaihsun in. Tuate in Pasian’ kamciam bangzah hong muangtuamsak hiam?\nDaniel 12:5-13 simin. Hih laibu koibangin thukhup hiam?\nDaniel’ mangmuhna nunungpen (Dan. 10:4) Tigris “gun” gei tengah a muh ahi hi. Hih teng a “gun” pen Hebrew pau in, ye’or hi a, “Nile” gun hi phadiak hi. Israelte Egypt pan a paikhiatpih mah bangin, Pasian in hun nunung a mite honkhia ding cih lak hi.\nGenkholhna hun ciangtanh thum hong pia a: “hunkhat, hunte, hunlang” hi a, “hih nalamdangte bangtanvei sawtlai ding ahi hiam?” (Daniel 12:6). Daniel 11 sung a “Nalamdang” acih pen, Daniel 7 le 8 ii khiatna ahi hi. Daniel 7:25, Rev. 11:3; Rev. 12:6, 14 le Rev. 13:5 cihte ah zong om kawikawi hi. Papacy vangliat hun kum 1260 (AD 538-1798) tawh zong kituak a, Daniel 11:32-35 sung a bawlsiatna in hun ciangtanh nei hetlo hi.\nDaniel in puanpak silhpa kiangah, “hihte cikciang bei ding hiam” cih a dotna pen, hun ciangtanh dang, Ni 1290 le Ni 1335 ahi hi. “Nisim biakpiakna” le “a muhdahhuai mawhna” tegel tawh kipan hi. Daniel 8 sung bang hileh, “nisim” cih bel, Zeisu’n eite hong thumsakna, tuapen tulai nisim biakpiakna tawh kilaih hi. Tua hi a, hih hun pen, France Kumpi Clovis in, Catholic pawlpi a suah kum AD 508 pan kipan hi. Hih thupiangte in, pawlpi le gam kipawltheihna piangsak a, hun laizang sung teng huzaap zo hi. Ni 1,290 in 1798 kum, French kumpi Napoleon in pope a mat ciangin bei hi. Daniel hun ciangtanh a nunungpen, Ni 1,335, in 1843 kumin bei hi. Hih pen Miller le a pawlte’n, genkholh thute a na suut hun ahi hi. Zeisu hong pai tading ci in lametna tawh ngak hun ahi hi.\nDaniel laibu sungah thunih om hi: Pasian’ mite kibawlsia a; ki honkhia kik taktak hi. Hih bang thute in gimna ih thuak taktak phial zongin, thuman cihtak zawhna ding hong koici huh hiam?\nNgaihsutbeh Ding: “Genkholhna khempeuh in, thupiang khempeuh thukhenna lamah makaih suksuk hi. Danniel laibu bang tua bang linlian hi. Ahih hang, hun nunung tawh kisai peuhmah, hun nunung hongtun dong “khupcip” in kisawl hi. Tua hun hong cin mateng, thukhenna zong ki pulak theilo hi. Hun nunung hong tunciangin, “mite zaulen ding a, pilna zong khang mahmah ding hi” (Daniel 12:4) ci hi.\n“Sawltak Paul in zong, ama’ hunlai Khazih hongpai nailoh nading a genna ah, “nakpi takin Pasian langpanna lianpi le hell khuk sung a tung ding ahi, a Gilopa hong kilat matengin tua Ni hong tunglo ding hi” (2 Thess. 2:3). Tua a Gilopa a vangliat hun bei masiah I Topa hong pailo ding hi. “Mawhneipa” a kici “mawhna’ thu thuk”, “kisiatna tapa” tua migilopa cih pen, papacy a cihna hipah a, kum 1260 sung vanglian ding hi. Tua hun pen AD 1798 kumin bei hi. Zeisu in tuate khempeuh a tun masang in hong pailo ding hi. Paul in, Christian hun khenna peuhmah 1798 dong kaisuk hi. Tua hun pan kipan eilam hun tengah, Khazih hong paikik ding thu ki tangko pan hi” Ellen G. White, the Great Controversy, p. 356.\nHun nunung thupiang ding hun ciangtan mawkmawk-na in bangzah in lauhuai hiam? Seh mawkmawk napi’n a tangtunloh ciangin, upna bang suak thei hiam? John 14:29 Christ’ kammal sungah, bang kamsangthu om a, genkholhsate koici zat ding cih le genkholhna manlote uplohna dingin koibangin kidawmthei ding ci hiam?\nKoibang hun sungin kinungta a, leitung pilna lah sangthei mahmah hiven, ei aading lah hise lo, tuate in “a piang ngeilo gimna” nasia mahmahte hong piangsak ding cih nangaihsun kha ngei hiam?\nMonday sinna a dotna nunung pen, nuntakna laibu sungah min omte a dingin, “lungdamna thu le Christ dikna” bekmah in eite lametna cih thu na khaan sung vuah kikum un.\nPrev post MSS 12: Thong Sungah Pasian\nNext post MSS 13: Roma Khua in Sabbath Muta


url: =Malaysia, Subang Jaya ah innkhat meikanggawp in mi 4 si ~ ZD :: ZOMI DAILY\nposted on 6 February 2017 at 2:48 pm Lomkholna: Malaysia, News, Sawltak, World\nMalaysia, Subang Jaya ah Monday tuzingsang in innkhat meikanggawp a, innkuanbup akigawm mi 4 kanglum cih NST pan kiza hi. Hih innpen Subang Jaya, USJ 2 aom hi a, dawlnih apha “Double-storey Class A Terrace” acihte ahihi. Meikang pen nasia mahmah ahih manin, inn pen 80% bang kangtumgawp, siacipgawp hi.\nSelangor Fire and Rescue Department (Bomba) pan ulian khat ii genkhiatna ah tuzingsang 5:34am hun in patau kangmei om cih phone tawh hongki zaksak cihi. Fire & Rescue Department te’nzong delhpah uh a, meikuang pen 6am hunciangin phelhsiang zopan uhhi.\nHih meikatna innveng aom khat ii genna ah zingsangtung in huhna ngenin a awnggawp kazak uhciang in ka enkhia uh a, ahi zongin meikuang pen huaisialua khinta ahih manin bangmah ki huhtheihdan omlo hi. Tuaciang in amanlang in meiphelzum phone tawh ka sampah uhhi ci’n kum 41 aphakhin Mohd Dzamalkhan Abdullah kici aveng te khatin genkhia hi.\nMeikuang aphelhzawhkhit uhciangin innsungteng avelcian uhciangin mei ii kattum siluang 4 mukhia uhhi.\nSiluang 4 te lakah khatpen kisilbuk sungah mukhia uh a, adang 3 tepen lupnakhan sungah mukhia uhhi.\nAsi mi 4 tengpen innkuankhat cih kiza hi. Apa pen kum 58 aphakhin Lim Ah Kok, anu pen kum 51 aphakhin Goh Bee Khim, atapa kum 20 aphakhin Lim Yong Liang leh adang atapa kum 17 aphakhin Lim Yong Wei cihte ahi uhhi.\nUnaulak panin a upa penpen numei hi a, tua numeinu pen inn ah giaklo in, Cheras asangkahna College ah giak ahih manin, amah kihelkhalo cihi. Tua atanu minpen Lim Yi Jun kici khat ahihi.\nTua atanu upapen in hihthu azakciangin delhphei a, zingsang 10:30am hunpawl in a innmai atun ciangin kapgawp in ameltheih tanau te’n hehnem ngeingai uhhi.\nInn ah akhawi uh ui 2 te ahihleh silo cibilbel hi. Siluang 4 tengpen Serdang Hospital ah kipuakpah hi.\nRelated: Malaysia, KL khuasung atai Bus khat meikang in agei aom mawtaw te lawh\nHih meikatna ah meiphelhding in Subang Jaya leh Seksyen 7 panin Firemen mi 16 in delhtheih uhhi. Fire Department panin hih meikatna vai bangcibang in kipankhia cihte kancianna neilaiding uh cih kiza hi. ZD Sawltak #zomidaily\nPrevious: US Appeal Court in gambeel te aki lutsakloh nading dal ~ TK Lian\nNext: Nungak kum 106 aphakhin khatleh tangval kum 66 aphakhin khat kiteeng ~ ZD


url: =Malaysia Event khatah Gas kithun mutpuak te puakkham, mi tampi liam ~ ZD :: ZOMI DAILY\nposted on 23 October 2016 at 12:37 am Lomkholna: Malaysia, News, Sawltak, World\nMalaysia, Kuala Terengganu sung aom pawi kibawlna khatah Gas akithun mutpuak Balloon hongkhat puakkham ahih manin mi tampiliam cih Straits Times pan kiza hi. Malaysian Media te genkhiatna ah aliam pen mi 31 bangpha ci uh a, tualak ah naupang tampi kihel cihi.\nThe Star te pulakna ah hih buaina apianpen Friday (October 21) ni hi a, ‘Walk for the Blind’ cih pawikibawlna ah apuakkham ci uhhi. Hih Event pen Terengganu Health Department te makaihna tawh akibawl ahihi.\nMedia te genna ah pawi kibawlna ah hih mutpuak te khahkhiading in meisah tawh akhau ahalna panin mutpuak te apuakkham ci uhhi. Aliam atamzaw pen amaitang, alu leh akhut cihte ah liamna ngah uh a, zato ah kipuakpah uhhi. Police te’n athu akician in kantellai uh cihi.\nPawi kibawlna khawngah mutpuak akikhahding ciangin aki khihna pen temteh tawh ki attakzaw himah leh hih pawibawl makai te’n meisah (Cigarette Lighter) tawh haltatsawm uh ahih manin mutpuak te apuakkham hihtuak hi. Kumpi thunei te’n hihbangdan apiankik nawnloh nadingin hoihtak Control bawlding uh cihi.\nMutpuak Hydrogen Gas akithun tepen meitawh ki naisakding hoihlo cih phawkding thupi khading hi. ZD Sawltak #zomidaily\nPrevious: ZAM Thupuak :: 23 October 2016\nNext: Dem zo nai kei mawk hang ei! ~ Zomi Quavadis


url: =Turkey leh Russia te’n US in Terrorist Group te huhna pia hi ci ~ TK Lian :: ZOMI DAILY\nposted on 28 December 2016 at 6:13 pm Lomkholna: News, Thangkhanlian, USA, World\nDec. 28, 2016: Turkey leh Russia in mai kha ciangin Syria buaina tawh kisai Kazakhstan gamah genkhawmna nei ding uh a, tua ma-in Turkey leh Russia in US in Syria gam-a terrorist group kicite huhna pia den ahih manin jihadist-te hatsak tuam ding uh hi ci hi.\nTurkish President Recep Tayyip Erdogan in zan in, “US makaih leh a kipawlpih (US-led coalition forces) ten IS/Daesh leh Kurdish groups kici rebelste lakah People’s Protection Units (YPG) leh Democratic Union Party (PYD) huhna pia uh hi cih lim tawh lahna ding leh a teci ding (evidence) om hi ci hi. US makaih leh a pawl ten Daesh/ISte huh hi ci-in hong ngawh uh a, tu-in amau terrorist groups huhna a piakte lak uh-ah Daesh, YPG, PYDte kihel a, milim (pictures), maan (photos) leh videos tampi tawh huhna a piakna ding uh lahna ding om hi,” ci hi.\nAhih hangin hih Turkey President pa’ ngawhna pen US state department spokesman Mark Toner in hih bang ngawhna pen man lo a, kingakna bulpi ding nei lo hi ci-in thalnial pah hi. Russia in zong zan in a tuam in US ten Syrian rebelste tungah khalna a koih uh laih in, liang panin a kikap vanleng kapkhiatna “shoulder-fired anti-aircraft missiles” kici a piakna hangin Syria gama Russia galkap omte adingin lauthawnghuaina piangsak hi ci hi.\nRussian foreign ministry spokeswoman Maria Zakharova in US in annual defence policy bill kici a bawl Dec. 23 in thukham (law) ahih theihna dingin Obama in a suai a kaih manin USte’ policy kilaih a, Syria gam-a moderates rebels kicite tungah “shoulder-fired anti-aircraft missiles” a piakte jihadists (IS, al-Qaeda leh Fatah al-Sham kicite) khut sungah tung lel ding ahih manin Syria gam-a Russian air force leh Russia galkap omte leh Syria gam-a Russia embassy adingin lauthawnghuaina piangsak a, tua bang galvante zangin Syria ah Russiate khatvei sanga tamzaw hong kikap khin zo hi ci hi.\nUS National Defense Authorisation Act provision sungah US Defense Department in Syrian rebelste tungah anti-aircraft missiles a piakna dingin Congressional committee phalna om lopi-in secretaries of state leh defence submit report piak ding phal lo a, a phal theihna dingin rebel kua tengin US tung panin galvan, intelligence analyses leh anti-aircraft missiles bangzah ngah thei ding hiam cih US Congress committee thukimna kisam hi. Al Jazeera reporter Natasha Ghoneim in Russia in Obama’ administration beidek kuanin nakpi takin ngawhna nei a, Russian foreign ministry in Obama’ administration in US President kiteelcing thak Trump US President zum ah a tut ma-in leitungah buaina nakpi piangsak ding hanciam hi ci hi.\nSyria buai kipat cil a kipanin US in President Assad a kilaihkhiat theihna dingin Syrian rebel groups kicite tungah logistical support leh galvan tawh huhna na pia den a, Assad ukna a tuk ding lai takin Russia in Sept. 30, 2015 in Syria ah galdona hong panin rebels leh jihadist kicite tang leh tahum bangin khentuam se loin nuai cih takin a nuaina hangin tu dong Assad ukna a ding zo lai suak hi.\nRelated: Obama in “US in IS piannading in kihuh mahhi” ci ~ TK Lian\nTurkey leh Russiate’ foreign minister ten mai kha ciangin Kazakstan khuapi Astana ah Syria buaina leh ceasefire neihna ding vai genkhawmna nei ding uh a, Iran zong kihel ding hi. Turkey in Gulf gam-a a kipawlpihte Saudi Arabia leh Qatar zong cial hi. Syrian opposition main political body in zong zan in rebels ten Syria gam kiim-a omte tawh kilemna a om theihna dingin na a sepkhawmna dingun kunh a, ahih hangin Astana ah kihona ding vai-ah cialna ngah lo hi ung ci uh hi.\nPrevious: Indonesia ah Muslim tekhat amin “Merry Christmas” kiphuak ~ ZD\nNext: Hollywood Actress Carrie Fisher sita ~ TK Lian\nTedim Khuapi ah (03 Nov 2015)


url: =ZIOK: Zongeina Khuado Pawi 2016 vaiding Thu Taangkona :: ZOMI DAILY\nposted on 25 September 2016 at 3:25 pm Lomkholna: Khuado, News, Zomi\nDear it leh ngaih ZIOK kipawlna pawlhuam sunga om Zomi khempeuh aw; Zomi Innkuan Oklahoma kipawlna mintawh ong hopih ungh. A kua mapeuh cidamin i nasepna mabanciat azom theikimdingin ong deihbawl ungh. Zomi Innkuan Oklahoma kipawlna sunga makai teng inzong sepdinga a kisam i kipawlna mabante nuamtak lawhcingtakin nazomtoto thei ungh.\nTutung kong taangko ding uh ahihleh ong tungding October 08, 2016 niciangin kumsima ineih i Zongeina Khuado pawi nopcitakin kibawl tading hi. Tua hunsungah 2014-2016 sunga ZIOK ong makaih Board member te a term uh ong beita ahihmanin 2016-2018 kikal sunga ZIOK Board of Directors ah amapangding makaithak kiteelna hunzong kinei ding hi. Tua ahihmanin i kipawlna ong makaih ding makaithak kitelna ah makai hoih, makai picing i neihzawh nadingin a kuamapeuh ongpai in Vote nongkhiattek nadingun kong hanthawn uhhi. Vote piakna zong minam nasepna lianpi khat ahihi.\nHih Pawi hunsungah Zinmangpi (Chief Guest) ongsem dingin India gam, Lamka khuapi sunga sang hoihpi khat ahi Blue Star Acedamy sangpi mimala a nei Zomi mipil misiam tampi a khansuah khin leh Zomite adinga English to Zomi Tongdot laibu (Dictionary) hoihpen ong bawlsak Dr. Dal Lian Haokip, Ph.D. in hanthotna hun ongzang ding hi. Azomah Zinzahtak (Guest of Honor) dingin Zomi leh Zogam a it mahmah, a hihtheihzaha gam leh minam adinga ma apangden Rev. Thang Van Lian, General Secretary, ZYA Tedim, Editor, Tedim Post inzong hanthotna hun ongnei ding hi.\nAmun : ORU – Christ’s Chapel\nAni : October 08, 2016 (Saturday)\nAhun : 6:00 PM to 10:00 PM\nItna leh zahtakna lianpi tawh,\nTuabanah Zongeina lam hoih nono lahna, gamngaihna lasakna cihte Tulsa khuapi sunga om Zomi lasiamten ong zai ziahziah ding uhhi. Hih Khuado vaitawh kisai a kicingzaw (Details) a Thu Taangkona zong a sawtlo in Video tawh kongbawl laiding uhhi. Tua ahihmanin hih i Zongeina Khuado sungah ong uap dingin tulaitaka na naseppih namdangte sungah ulian, makai, nalawm nagual ciat uh nongzot, nong paipihtek nadingunzong kongcialnuam phapha uhhi. Khuado bawlnading hungelna tawh kisai a nuaiabang hiding hi. Lungdam mahmah ei.\nPrevious: Zomi te hong minpha sak Tg. Khual Cin Mung lungdampihna ~ Zomi Quavadis\nNext: Malaysia kumpi: Refugee gambeel te amanlang in gamthumna puakmengmeng un\nMalaysia, Shah Alam sung aom Tanjong Karang Hospital meikang


url: =Ek suak sak ken maw! ~ Zomi Quavadis :: ZOMI DAILY\nEk suak sak ken maw! ~ Zomi Quavadis\nposted on 6 January 2016 at 4:16 pm Lomkholna: Article, ZomiQuavadis\nBiakinn sung hi in, mopa maiah monu pa dingto in hibangin thugen hi. “Tangthu khat hong gen ning. Nidang laiin papi khat om hi. Tapa khat nei a, nuam mahmah hi. Tua zawh a sawt lo in a it mahmah a zi in nau hong paaikik hi. Pasian khiangah thungen in “Pasian aw tutunga nong piak ding tano pen numei ong hisak in” ci hi. Pasian in tanu pia takpi hi. Tua a tanu a tawi masa pen midang hi lo in amah ngiat a hihi. A tawi laitak mah in thu ngen leuleu a, “Topa aw hih ka tanu pen a nu suun sak in maw” ci hi. A nu hong sun takpi hi. It huai in ngaihbang mahmah a, citakin thukhual mahmah hi.\nAhizongin a sawt lo in a tanu leh anu hong kilimthuah lua uh ahihmanin amah hong val pian hi. Thungen leuleu in “Topa aw, ka tanu pen kei hong suun dingin bawl in” ci leuleu hi. A pa suun pah takpi hi. Nasep hahkat mahmah hi. Mawtaw gol mawtaw neute hawl thei gai hi. Sep theih loh nei lo hi. Zaa zong tep thei in, kunpaung zong hong muam thei zawzen hi. Ama thu bek thusa in, a thuduh mahmah khat hong suah ciangin a pa hong lungkham a thungen leuleu hi “Tun bel nang nuntaakna tawh a kisuun dingin puahpha kik in Topa aw” ci leuleu hi.\nA thungetna Pasian in hong dawng a, a tanu in midangte hehpihna nei in, midangte huhnopna, thupha bawl nopna tawh hong kidim ahihman in Zato Syanmah (Nurse) a suak dingin a nuntaakna pia khia hi. A si ding cina tampi damkik sak hi. Gam tuamtuam ah pai kawikawi in gaal kidona munah, thautang leng ziahziah lakah aliam a baite kem in khoi hi. Khuavawt khualum thuakin suang lak vui lakah lum in, gim ingh tawl ingh cise lo hi.\nA sawt lo in a tanu meel ah kisap khat om lai leh kilawmsa a hihmanin thu kngen leuleu hi. “Topa aw, ka tanu sungah nuamna kipaakna omsak in” ciin thungen hi. Pasian in a thuumna dawng in a sawt lo in nang tawh hong kimu pah hi. Tua papi pa pen keimah ka hihi. En in, ka tanu meel ah hizah lungdamna ka khatvei muhna hi. Tua pen nang hong muh man ahihi. Kei zong ka lungdam hi.\nTuni in nang khut sungah ka it mahmah, a manpha penpen tanu khatbek ka neih hong pia ka hihi. Ahihang thu khat hong gen nuam ingh. Ka tanu hiciang a tun theihna dingin Pasian tawh kop in ka hanciam mahmah uh hi. Baih het lo hi. Thu kamkhat hong vai khak nuam ingh. Kei leh Pasian pang khawm a ka tanu nuntaakna ah ka hanciamna khempeuh uh ngaihsun inla Ek suak sak ken maw!”\n(Translated by Francis Lamthang)\nPrevious: Rags to Richess (Zawnna pan Hauhna ah) ~ Hau Za Cin\nNext: Dongtuak nasep maban kizom toto\nMakai khat na hih leh ~ Hau Za Cin\nKa muhpak US Gamthu pawlkhat (6) ~ Awn Za Pau\nMalaysia kumpi thunei te’n Ops Deepavali hunsung in RM23 Million manneiding vankham mankhia\nMinambup nungtolhna ~ Lian Tuang\nBang hanga Gamdang pai nahiam?\nLungkia kei ni ~ Khup Lian Thang\nUS ah hong khang kik Covid-19 Delta Variant Natna\nPakistan gamsung ah meileng ki phukha, mi 6 si, 150 val liam ~ ZD


url: =Sawltak Tangthu 5 | Siantongluan.net\nSawltak Tangthu 5\nSawltak Tangthu 5 |\nAhi zongin Ananias a kici pasal khat leh a zi Sapfira a kici, nupa kop khat om uh hi. A neihsa uh pawlkhat zuak uh a,\nahi zongin a zi tawh thukimin a sumte pawlkhat im-in, a dangteng sawltakte kiangah a va ap hi.\nPeter in, "Ananias aw, bang hangin Satan thu-in gamta a, na lo zuak man sumte pawlkhat kem simin, Kha Siangtho khem na hi hiam?\nTua lo na zuakma-in nangma-a hi a, na zuakkhit ciangin a sum zong nangma-a mah ahi hi. Tua hinapi-in bang hangin tua bangin gamtat ding ngaihsun peuhmah na hi hiam? Mite a khem hiloin Pasian a khem na hi hi," a ci hi.\nAnanias in hih thu a zak phetin thakhatin si-in puksukpah a, hih thu a za mi khempeuh a lau mahmah uh hi.\nTua ciangin tangvalte hong kipanin puan tawh a luang tun uh a, puakhia-in a va vui uh hi.\nTua khit nai thum bang ding ciangin a zi hong pai a, ahi zongin tua lai-a thupiang bangmah theilo hi.\nPeter in tuanu kiangah, "Nang leh na pasal in na lo zuak man uh sum pen a vekpi-in hih zah mah ahi hiam, hong gen dih in," ci-in a dong hi. Amah in, "Hi hi, tua zah mah hi," ci-in a dawng hi.\nTua ciangin Peter in tuanu kiangah, "Bang dingin na nupa-un Topa Kha Siangtho ze-et ding thukim khawm na hi uh hiam? En in, na pasal a vuite kongkhak gei mahmahah om uh a, nang zong hong puakhia ding uh hi," a ci hi.\nAmah zong thakhat thu-in si-in Peter khe kiangah a puksuk hi. Tua ciangin tangvalte hong lut uh a, a sih khitlam a muh uh ciangin puakhia-in a pasal gei-ah a phum uh hi.\nPawlpi mi khempeuh leh hih thu a za mi khempeuhte nakpi takin a lau uh hi.\nSawltakte in mite lakah lim leh na lamdang tampi a bawl uh hi. Thu um mi khempeuh Solomon Talap-ah kikhawmin a om uh hi.\nMidangte in thupi sa-in hoihsa mahmah uh a, ahi zongin amaute pawlpih taktak ngamlo uh hi.\nTopa thu a um numei pasal tampi tak hong kibehlaplap uh hi.\nHih bangin sawltakte nasepna hangin kongzingah cinate hong kipua a, Peter hong pai ciangin a liim in cinate a liahkhak theihna ding deihin a lupna leh a lupna pheekte uh tawh lam gei-ah a koih uh hi.\nJerusalem khua kiima om khuapite panin mite hong pai-in, cinate leh dawivei mite hong paipih uh a, a vekpi-in damna a ngah uh hi.\nTua ciangin siampi lianpenpa leh amah tawh a kipawl tua lai-a Saddusi mite in sawltakte haza-in thangpai uh ahih manin thu bawl ding a ngaihsun uh hi.\nTua ahih manin sawltakte manin thong sungah a khum uh hi.\nAhi zongin tua zanin Topa vantung mi khat in thong kongkhakte hong a, sawltakte a paikhiatpih khit ciangin amaute kiangah,\n"Biakinn-ah pai un la, hih nuntak thakna thu mite kiangah va gen un," ci-in a vaikhak hi.\nAma gen mah bangin sawltakte zong zingsang ciangin biakinn-ah pai-in thuhilh ding a kipan uh hi. Siampi lianpenpa leh ama kikholhpihte in ulian kikhopna a cingtaakkhat a omtheihna dingin Jew mi upa khempeuh a kikhopna dingun a sam uh hi. Tua khit ciangin thong panin sawltakte va kai-in uliante mai-ah a hong paipihna dingun palikte a sawl uh hi.\nAhi zongin thongah palikte a va tun uh ciangin sawltakte na om lo hi. Tua ahih manin uliante kiangah kileh kikin,\n"Thongah ka tun uh ciangin a kongkhakte limtak mahin tawh kikalh a, thongcingte in zong kongpi-ah limtak mahin a na cing ka mu uh hi. Ahi zongin thong kong ka hon uh ciangin a sungah kuamah na omlo hi," ci-in a zasak uh hi.\nBiakinn ukpa leh siampi liante in hih thu a zak uh ciangin hih sawltakte a bangci thu hi ding hiam, ci-in lamdang a sa mahmah uh hi.\nTua laitakin mi khat hong pai-in amaute kiangah, "Thong sungah na khum uh mite in tu mahmahin biakinn sungah thuhilhin om uh hi," ci-in a hong gen hi.\nTua ciangin biakinn ukpa leh a mite va pai-in sawltakte hong paipih kik uh hi. Mihonte in suang tawh amaute a dengawp khakding lau uh ahih manin sawltakte ngongbawl loin thudam tawh a paipih uh hi.\nTua ciangin uliante mai-ah sawltakte dingsak uh a, siampi lianpenpa in sawltakte kiangah thu genin,\n"Hih mipa min tawh thu na hilh nawnlohna dingun khauhtakin thu kong pia uh hi. Tu-in na gamtatnasate uh thei un. Jerusalem khuasung khempeuhah thu na genthang uh a, ama sihna pen kote nong ngawh nuam uh hi," a ci hi.\nAhi zongin Peter leh sawltak dangte in, "Mite thu sangin Pasian thu ka mangzaw ding uh hi.\nNote in singlamteh tungah Jesuh khai-in na thah khit uh ciangin i pu i pate Pasian in sihna panin amah hingkiksak khinzo hi.\nIsrael mite kisik kikin Pasian in a mawhna uh a maisak theihna dingin Ukpi leh Honpa-in tua Jesuh bawlin ama taklamah a tusak hi.\nHih thute thei-in teci a pangte pen ko sawltakte bek hiloin Kha Siangtho tawh zong ka hi uh a, tua Kha Siangtho pen amah a um mite tungah Pasian in a khongin a piak ahi hi," ci-in a dawngkik uh hi.\nUliante in hih thu a zak uh ciangin heh mahmah uh ahih manin sawltakte thah dingin a ngaihsun uh hi.\nAhi zongin amaute sung panin Farisi mi Gamaliel, Thukham hilh sia khat ahi, mi khempeuh in zong a zahtakbawl mipa khat hong ding a, tawlkhat sung sawltakte a kipusuahpihna dingin thu pia a,\ntua khit ciangin a lawm uliante kiangah, "Israel mite aw, hih mite na bawlna ding uh tawh kisai-in limtakin kidawm un.\nTuma lam tawlkhat lai-in Thudas a kici mi khat hong khang hi. Mi lian khat ka hi hi, ci-in gen a, mihing za li ding bang in amah pawlpih uh hi. Ahi zongin amah kithatin, a nungzui khempeuh kithehthang a, ama vai beita hi.\nHih thu a pian khit ciangin, mi bangzah pha hiam, ci-in gamsung mi khempeuh a kisim laitakin Galilee mi Judas a kici mi khat hong khang leuleu a, amah in zong nungzui mihonpi mah a nei hi. Amah zong kithat leuleu a, a nungzuite kithehthangin maimang hi.\nTu-in zong tua bangmahin thu hong piang leuleu hi. Note kiangah kong gennop thu in: Hih mite bangmah cih kei un la, hici omsak lel un. Mihingte bawltawm vaihawmna ahih leh ama thu-in hong bei lel ding hi.\nAhi zongin Pasian kiang panin a hong pai thu ahih leh na zo zo ngei kei ding uh hi. Pasian tawh a kido na hi ding uh hi," ci-in a gen hi.\nTua ahih manin uliante in Gamaliel thugen a mang uh hi. Sawltakte samkik sak uh a, a sat khit uh ciangin Jesuh min tawh thu a hilhkik ngeilohna dingun thu a pia uh hi. Tua khit ciangin sawltakte a khah uh hi.\nUliante omna panin sawltakte paikhia uh a, Jesuh hangin mindaina a thuak dingin Pasian in kilawm hong sa hi, ci-in ngaihsun uh ahih manin a lungdam mahmah uh hi.\nNisimin biakinn sung leh mite inn-ah thu hilh uh a, Jesuh, Khrih hi, cih Lungdamna Thu a gengen uh hi.\nTedim Lai Siangtho / Laibu: Sawltak Tangthu 5


url: =Zomi – Zomi Nam – Zomi Nam Ni ~ JK Kam :: ZOMI DAILY\nposted on 20 February 2015 at 10:05 pm Lomkholna: Article, JKKam, Zomi Nam Ni\n1) ZOMI a om manin ZOMI NAM cih hong om a, tua minam teng ii ni pen ZOMI NAM NI ahi hi.\n2) ZOMI ih hih manin ih ZOMI NAM pihte hong it sak a, tua in ZOMI NAM NI thupi takin hong bawl sak nuam hi.\n3) ZOMI NAM NI Pawi bawl ding thupi mahmah a, pawi abawl a ZOMI NAM thupi zaw lai in, tua sangin a ZOMI thupi penpen hi.\n4) ZOMI mimal khat leh khat ki-it thei lehang ih ZOMI NAM hong picing dinga, ih ZOMI NAM NI Pawi te hong thupi mahmah ding hi.\n5) ZOMI NAM NI sangin ZOMI NAM it ding thupi zaw a, tua sangin ZOMI mimal ih ki-it ding thupi zaw lai hi.\n@ A pawi sangin a pawi nei minam thupi zaw a, a pawi nei minam pen mimal vive a kigawm na tawh a piang pan ahih manin a mimal khatlekhat ki-it, kizop theih ding thupi masa pen hi.\n@ Zomi Nam pawi le nite sangin Zomi Nam thupi sak masa zaw thei in, ih Zomi Nam sang zong ih Zomi Mimal ki-it ding thupi sak masa zaw thei hi le hang ih Zomi Nam Pawi tuamtuamte hong thupi in hong etlawm mahmah san ding hi.\n@ A MI sangin a MINAM thupi sak masa zawin, a MINAM sangin zong a MINAM PAWI te ih thupi sak masa zawk manin ki kalsuan khawm theilo a, MINAM PAWI te ih bawl theihna in MINAM hang ahihna phawkin, tua MINAM pen MIMAL khat vive a kigawmna tawh apiang ahih lam phawk siamin MIMAL ki-it, kizop theih ding masak thei lehang ih MINAM a tawisang taktak ih suak ding hi.\n@ A dawn pan a bul lamah leh tuak lozaw in, a bul pan a dawn sang lam ah kahto ni. Ih gei a om Zomi mimal pan panin Zomi Nam ah, tua pan vaihawmna a tuamtuamte Zogam – Kawlgam – Manggam, International dongah ZOMI kahlei dawh toto in abanbanin kahtoto lehang ih sungmang hoih mahmah teng hong tangtung thei ding hi.\nZOMI NAM NI sangin ZOMI NAM thupi masa zaw,\nZOMI NAM sangin ZOMI (mimal) thupi masa zaw.\nZOMI NAM NI leh Ngeina pawite sangin ZOMI NAM it masak thei huai zaw,\nZOMI NAM sangin ZOMI mimal it masak theih huai zaw.\nPasian leh Minam itna sungah, JK Kam (ITNA LEIBA)\nPrevious: April 10 ni Zomi Nam ni hi ci leng bang ci na sa vua??? ~ Mungsen\nNext: ZIUSA Genvai Thupulakna: ZIUSA in Pa Tuang Khan Khup luang kipham/kivui ding


url: =Minambup in La kibang neikhawmleng ~ Rev. Suan Khan Thang :: ZOMI DAILY\nposted on 15 January 2016 at 10:15 pm UTC+9:30 Lomkholna: Article, Literature\nApril 9, 2010 ni-a Tedim khua a Zomi Christian Literature Society (ZCLS) sunga Board of Management meetingna-ah a thu ngaihsut khat “Minam bup in la kibang neikhop ding” cih thu in ka lungsim hong lawng kha mahmah a, tua bang lungsim lian leh tupna thupi I neih pen minam khangtote zia ahi hi.\nI minam bup in biakna Labu sunga English la a kiletkhiate, a thu kibang I neih nadingin a kul leh, I sepsate sup ngam, mindai a kul leh zong thuak ngam kisam hi. Tu hun laitaka biakna makaite in khaici hoih lo (tangpekna khaici) I tuh khak leh, I tu leh tate mailamah kikhento suak ding uh a, khaici hoih (kipawlkhopna khaici) I tuh leh, minam neu dangte nangawnin Tedim pau a zang Zomite hong pawm ding uh hi. La pen, a thu hoih leh a maan I deih luatna hangin Pawlpi tuamtuamte i tangpek tek sangin, a la thu in Pasian min daisak liang ahih kei nak leh, Pawlpi tuamtuamte kipawlkhawmin ma I bunkhop ding tu laitakin kul masa pen hi.\nA la thu khawng pen mailamah Pawlpi tuamtuam panin makaite kikumin, a kicing zawin hong puahpha toto ding uh hi. Tua banga puah hun a om zenzen leh Rev. S.T. Hau Go’ la lehkhiatte zong (a thuneite in a phal uh leh) et huai ka sak pawl a om hi. A gualtawp a thu kihual (rhythm) hoih a, I Zopau maan zang hi.\nPawlpi tuamtuamin la kibang nei lehang :\n1. Nopni dahni a I ki-uapkhop ni ciangin I la theih kibang tek ahih manin, lasak nuam mahmah ding hi.\n2. Pawlpi khempeuh zat theih dingin Labu hong kicing ta ding a, Labu I khet ciang zong a tul sawmsawm in kikhen thei ding a, a man tawm tuam ding hi.\n3. Minam dangte in Tedim pau a zang Zomite kipumkhatna hong muin I la hong sakpih ding uh hi.\n4. Zomite teenna khua tuamtuam (Tedim, Champhai, Lamka, Kuala Lumpur, Tokyo, Texas, Melbourne, London, Singapore etc.) ah khual I zin ciangin amau la theih leh ei la theih kibang ding a, tua in kikholhkhopna nuamsak tuam ding hi.\n5. Pawlpi dang pan hong kikhawm I mote leh I zin le lengte in I biakna la hong sakpih thei pahpah ding hi. I tate in a pute biakinn ah a kikhop ciang zong, a la uh sakpih thei pahpah ding uh hi.\n6. Pawlpi tuamtuamte hong kinaisak tektek ding hi.\n7. Sanggam khat pumkhat suakin la kibang I sakkhop pen Topa muhna ah zong kilawm ding a, Pasian in thupha hong pia ding hi (Late 133:3).\nI pankhawm diamdiam ciangin kikhawsuak hi. (United We Stand)\nPawlpi tuamtuam in La a tuam tek nei hi lehang :\n1. Nop ni dahni a I ki-uap ciangin I lasak theih kibang lo ahih manin, gualnuam takin la sakkhop diamdiam cih bang piang thei lo ding hi.\n2. Pawlpi bangzah hiam in a biakna Labu uh a kizomin khen den zo lo ding a, mi tawmcik ading Labu tawmcik kikhen pen a labu man tam pah ding hi.\n3. Minam dangte in I kithutuak loh zia muin, amau’ biakna la a sakpih dingin hong zawn ding uh a, I mite in zui lai ding uh hi.\n4. Kawlgam pualama Tedim pau a zangte in amau zat ding Labu kibawltawm tek ding uh a, khualzin ciangin Kawlgam sung a Tedim pau a zangte tawh la kisakhawm thei nawn lo ding hi.\n5. Pawlpi dang pan hong kikhawm I mote leh I zinte in I biakna la sin tawm thapai se ding uh a, I tute in a pute biakinn ah a kikhop uh ciangin a la uh sakpih thei lo ding uh hi.\n6. Pawlpi tuamtuamte kilangneihna, kituambawlna khangsak semsem ding hi.\n7. Sanggam khat takpi, la kibang nangawn sakhawm thei lo a, tangpeek tek I hihna mite in hong thei ding a, zumhuai lua mahmah ding hi.\nI tangpeek tek ciangin kikhawsuak zo lo hi. (Divided We Fall)\nPrevious: Zomi Sonnet: Zota Lungdeih ~ Thawnpu\nNext: Theihna leh Neihna ~ G.S Pau